Berlínčania chcú vyvlastniť štvrť milióna bytov, hovoria o triednom boji

Ústava krok zrejme umožňuje. Ale bolo by to dobré?

BERLÍN. Berlínska iniciatíva chce vyvlastniť zhruba štvrť milióna bytov, ktoré v nemeckej metropole vlastnia veľké spoločnosti. Referendum o tomto zámere by rada uskutočnila v budúcom roku. Už teraz ale radikálny zámer tvrdo kritizujú zástupcovia biznisu, niektorí odborníci i viacero politikov, ktorí hovoria o nebezpečnom pokuse alebo návrate triedneho boja. "Áno, je to triedny boj," pripúšťa Rousbeh Taheri, hlavný iniciátor akcie Vyvlastniť (firmu) Deutsche Wohnen a spol. "Ale my sme ho nezačali," zdôrazňuje. "Radikálnosť našich požiadaviek je reakciou na radikálnosť trhu," hovorí a poukazuje na to, ako prudko v Berlíne, ale aj ďalších nemeckých mestách v posledných rokoch rástli ceny nájmov. V nemeckej metropole za posledných desať rokov stúpli o zhruba 90 percent. "Je tu dopyt po bývaní, ktoré sa dá zaplatiť, ale nie je tu žiadna taká ponuka," tvrdí Taheri, podľa ktorého ide o jasné zlyhanie trhu, ktoré sa prejavuje aj tým, že aj pre rodiny s dobrými príjmami je zháňanie adekvátneho bývania čím ďalej tým väčším problémom. Taheri na to upozorňuje už roky a v minulosti s kolegami organizoval protesty alebo stretnutia s politikmi. Zmenilo sa podľa neho ale len málo. "Z tejto skúsenosti sa naše hnutie radikalizovalo," rozpráva. "Dospeli sme k záveru, že veľké koncerny sa nedajú výrazne zmeniť, že je potrebné zmeniť majiteľa." Konkrétne iniciatíva cieli na vyvlastnenie všetkých firiem, ktoré v Berlíne majú viac ako tritisíc bytov. Celkom by bytov mohlo byť okolo 243-tisíc, aj keď, ako zahraničným novinárom povedal Taheri, nie je vždy ľahké vyznať sa vo vlastníckych štruktúrach nadnárodných spoločností. Po právnej stránke sa iniciatíva, ktorú podľa niektorých prieskumov podporuje viac ako polovica Berlínčanov, opiera o článok 15 nemeckej ústavy, ktorý počíta s možnosťou vyvlastnenia pôdy, prírodného bohatstva alebo prostriedkov produkcie na základe zákona a za náhradu. V dejinách spolkovej republiky síce tento článok prakticky nikdy nebol aplikovaný, viacero právnych expertov sa ale domnieva, že by to v tomto prípade bolo možné, aj keby sa potom Berlín zrejme nevyhol súdnym sporom. Výrazne menšia už je zhoda v otázke, či by to bolo tiež dobré. Politici kresťanských a slobodných demokratov (CDU a FDP), ktorí sú v Berlíne v opozícii, považujú iniciatívu za veľmi nebezpečnú a varujú pred ohrozením základov trhového hospodárstva. Proti sa po určitom váhaní postavil aj berlínsky primátor Michael Müller zo sociálnej demokracie (SPD). Niekoľko kolegov z ním vedenej koalície naopak iniciatívu podporuje. Aj oni ale vidia možnosti takého kroku ako je vyvlastnenie za náhradu, po ktorom by byty spravovalo mesto spolu s nájomníkmi, výrazne triezvejšie ako Taheri a jeho kolegovia. Náhrada pre firmy by sa totiž podľa ich prvých odhadov pohybovala v závratnej výške 36 miliárd eur, zatiaľ čo iniciátori kampane hovoria "len" o siedmich až 13 miliardách eur. Podľa ich názoru je totiž možné v prospech spoločnosti vyvlastniť majetok aj za výrazne nižšiu náhradu, než aká by zodpovedala trhovým cenám. Ku kritikom iniciatívy patria prirodzene tiež firmy, ktorých by sa týkala, ale aj niektorí ekonómovia. Napríklad Harald Simons z lipskej univerzity považuje za absurdnú predstavu, že by spoločnosť Deutsche Wohnen, na ktorú je kampaň primárne zameraná, mohla výraznejšie ovplyvňovať priemernú úroveň nájmov v Berlíne. Tiež sa pýta, aká firma by po takomto vyvlastnenia chcela ešte v Berlíne investovať do stavby nehnuteľností. Taheriho a jeho spolupracovníkov táto kritika neodrádza. Už v sobotu začnú zbieraním 20-tisíc podpisov, ktoré sú potrebné, aby sa iniciatívou oficiálne začala zaoberať radnica. V druhom kroku budú potrebovať okolo 180-tisíc podpisov, aby mohlo byť vypísané referendum. To by sa potom malo uskutočniť v polovici budúceho roka. Taheriho plány tým nekončia, v strednodobom horizonte by bol rád, aby "v rukách trhového hospodárstva nebola väčšina berlínskych bytov".


Ruský herec imitoval opitého policajta, dostal osem dní väzenia

Herec sa podľa súdu dopustil zneváženia verejného činiteľa.

MOSKVA. Z ruských policajtov si nemožno uťahovať. Na vlastnej koži sa o tom presvedčil známy ruský divadelný herec Dmitrij Smolev, ktorého moskovský súd odsúdil na osemdňové väzenie za 12-sekundové amatérske video, v ktorom imitoval opitého policajta. Podľa súdu sa tým dopustil zneváženia verejného činiteľa, a tiež neoprávneného použitia policajnej uniformy. Divadlo, v ktorom Smolev pôsobí, zrejme nechce riskovať opletačky s úradmi, a svojho herca sa vôbec nezastalo. "Rozumieme, že ignorovanie zákonov (čo je práve prípad Dmitrija Smoleva) neospravedlňuje nedodržiavanie povinností. Umelec, osoba, ktorá toto video vyrobila, a tiež osoba, ktorá ho umiestnila na sociálne médiá, v prvom rade nepoznali zákon, a navyše sa ani neunúvali video opatriť titulkami, z ktorých by bolo zrejmé, že ide o imitáciu," napísalo moskovské Súčasné divadlo.


Nemeckej armáde chýbajú pre misiu NATO aj vesty či stany

Ministerstvo pripustilo, že pripravenosť Bundeswehru nie je všeobecne uspokojivá.

BERLÍN. Nemeckej armáde chýbajú na nasadenie v silách rýchlej reakcie NATO v budúcom roku nielen tanky, no tiež nepriestrelné vesty, zimné oblečenie a stany. S odvolaním sa na dokument armádneho veliteľstva o tom v pondelkovom vydaní informoval denník Rheinische Post. Členovia nemeckého parlamentu reagovali na správu pobúrene. Takéto nedostatky v zásobovaní, najmä pri dôležitom projekte Severoatlantickej aliancie, "nemôžu byť a nebudú akceptované", uviedol pre denník expert Sociálnodemokratickej strany Nemecka (SPD) na obranu Fritz Felgentreu. Aj poslanec Kresťanskosociálnej únie (CSU) Florian Hahn žiada vyriešenie materiálových nedostatkov tak, ako je to napísané v koaličnej zmluve. O škandále vo vzťahu k vojakom a zahanbení voči spojencom z aliancie hovorila expertka na obranu zo Slobodnej demokratickej strany (FDP) Marie-Agnes Stracková-Zimmermannová. "To, že chýba dokonca aj základné vybavenie ako ochranné vesty a zimné oblečenie, ukazuje, v akom žalostnom stave sa Bundeswehr v dôsledku úspor medzičasom ocitol," vyhlásila. FDP preto podľa nej na najbližšom zasadnutí výboru pre obranu požiada o vytvorenie podvýboru, ktorý by sa zaoberal "touto škandalóznou situáciou". NATO založilo v roku 2014 sily rýchleho nasadenia s cieľom čeliť konaniu Ruska na Kryme. Začiatkom roka 2019 v nich prevezme vedúcu rolu práve Nemecko. Podľa denníka Die Welt však nemecké ozbrojené sily na to v súčasnosti nemajú dostatok bojových tankov pripravených na prevádzku, píše v správe agentúra DPA. Už minulý pondelok nemecké ministerstvo obrany pripustilo, že pripravenosť Bundeswehru "nie je všeobecne uspokojivá".


Tu-154 sa zrútil už viackrát. Chronológia havárií ruských lietadiel

Na prvý sviatok vianočný sa pri ruskom Soči zrútilo armádne lietadlo Tu-154 so zborom Alexandrovcov.

19. februára 1973 - Pri pristávacom manévri lietadla Tu-154 leteckej spoločnosti Aeroflot na linke Moskva-Praha zahynulo v Prahe-Ruzyni 66 osôb. Medzi tými, ktorí katastrofu neprežili, boli aj muzikanti z kapely speváčky Evy Pilarovej. 7. júla 1980 - Lietadlo Tu-154 sa zrútil krátko po svojom štarte v bývalej kazašskej metropole Alma-ata. Zahynulo 163 ľudí. 16. novembra 1981 - Pád Tu-154 v sibírskom Norilsku: zahynulo 99 ľudí. 11. októbra 1984 - Lietadlo Tu-154 spoločnosti Aeroflot sa zrútilo pri medzipristátí v Omsku: 178 mŕtvych. 23. decembra 1984 - Nehoda Tu-154 v Krasnojarsku: 110 mŕtvych. 10. júla 1985 - Havária Tu-154 neďaleko uzbeckého Učkuduku si vyžiadala 200 obetí. 8. februára 1993 - Iránske dopravné lietadlo Tu-154 na vnútroštátnej linke Teherán-Mašhad sa zrútilo po zrážke so stíhacím bombardérom Suchoj-22 asi 15 kilometrov od Teheránu. Zahynulo 132 ľudí. 3. januára 1994 - Všetkých 124 osôb na palube ruského lietadla Tu-154 zahynulo pri havárii v sibírskej oblasti na linke Irkutsk-Moskva. 3. júla 2001 - Ruské lietadlo Tu-154 sa zrútilo pri sibírskom meste Irkutsk, zahynulo 145 osôb. 4. októbra 2001 - Lietadlo Tu-154 sa zrútilo po zásahu ukrajinskou raketou odpálenou z Krymu počas cvičenia. Na palube bolo 66 cestujúcich a 12 členov posádky. Stroj smeroval z izraelského Tel Avivu do Novosibirsku. 9. júla 2006 - Airbus A-310 ruskej leteckej spoločnosti S7 zišiel z pristávacej dráhy na letisku v sibírskom meste Irkutsk. V plameňoch našlo smrť 124 pasažierov. 22. augusta 2006 - Lietadlo Tupolev Tu-154 so 171 osobami na palube ruskej spoločnosti Pulkovo sa zrútilo v blízkosti ukrajinského mesta Doneck. Nehodu pravdepodobne nikto na palube neprežil. 15. júla 2009 - Na severe Iránu sa zrútilo lietadlo Tu-154 iránskej spoločnosti Caspian Airlines, ktoré smerovalo z Teheránu do arménskeho Jerevanu. Zahynulo všetkých 168 ľudí, ktorí boli na palube. 7. septembra 2011 - Lietadlo Jak-42 prevážajúce hokejistov klubu Lokomotiv Jaroslavľ sa zrútilo bezprostredne po štarte z miestneho letiska Tunošna. Následkom nehody zahynulo sedem členov posádky a všetkých 37 cestujúcich vrátane slovenského hokejistu Pavla Demitru. Prežiť sa podarilo len ťažko zranenému členovi posádky Alexandrovi Sizovovi. 20. júna 2011 - Lietadlo typu Tu-134, patriace leteckej spoločnosti RusAir, havarovalo pri pristávaní v hustej hmle neďaleko letiska Petrozavodsk v Karelskej republike Ruskej federácie. Haváriu prežilo osem ľudí z celkového počtu 52 na palube. Deväťročný chlapec podľahol utŕženým zraneniam v nemocnici o dva dni. Jeho matka a 14-ročná sestra, ktoré cestovali s ním, prežili s menej vážnymi zraneniami. 17. novembra 2013 - Lietadlo typu Boeing 737 sa zrútilo pri pristávacom manévri na medzinárodnom letisku v Kazani v ruskej republike Tatarstan. Pri leteckom nešťastí zahynulo všetkých 50 ľudí na palube: 44 cestujúcich a šesť členov posádky. Medzi obeťami bol aj syn prezidenta Irek Minnichanov, šéf republikovej správy Federálnej bezpečnostnej služby (FSB) Alexander Antonov, ako aj jedna občianka Británie. Lietadlo sa zrútilo pri druhom pokuse o pristátie, pri pristávacom manévri zavadilo krídlom o pristávaciu plochu. 31. októbra 2015 - Lietadlo spoločnosti Kogalymavia s 217 cestujúcimi a siedmimi členmi posádky na palube smerovalo z prímorského letoviska Šarm aš-Šajch do ruského Petrohradu. Stroj z obrazoviek radarov zmizol o 23 minút neskôr, keď bol približne vo výške 9500 metrov. Stroj sa pri nehode rozpadol na dve časti, jedna zhorela a druhá narazila do skaly. Nehodu nik neprežil. Medzi pasažiermi letu, z ktorých väčšinu tvorili turisti, bolo 138 žien a 17 detí vo veku od dvoch do 17 rokov; 214 z nich malo ruskú národnosť, traja boli Ukrajinci. Sedemčlenná posádka pochádzala z Ruska


Európska centrálna banka upozorňuje, že modely bánk sú založené na období poklesu úrokov

Modely sú väčšinou založené na období po roku 2008, čo znamená, že vychádzajú iba zo skúseností z rokov, keď úrokové sadzby klesali.

FRANKFURT. Hypotetické náhle zvýšenie úrokov Európskou centrálnou bankou (ECB) o dva percentuálne body by zvýšilo čisté úrokové výnosy bánk v tomto roku o 4,1 percenta a v budúcom roku o 10,5 percenta. ECB však zároveň upozornila, že mnohé banky sa spoliehajú na otázne modely pri predpovedaní správania sa klientov, ktorí majú v bankách vklady. Tieto modely sú väčšinou založené na období po roku 2008, čo znamená, že vychádzajú iba zo skúseností z rokov, keď úrokové sadzby klesali. ECB to uviedla v správe o stresovom testovaní, ktorého výsledky zverejnila v pondelok. ECB pritom konštatovala, že banky zapojí do diskusie o ich modeloch.Bankový dohľad zo strany ECB je oddelený od menovej politiky banky, čiže stresové testovanie nie je signálom o budúcej politike ECB v oblasti úrokov. V súčasnosti banka uvažuje o postupnej redukcii svojho programu stimulov v priebehu budúceho roka. Banka nakupuje dlhopisy v hodnote 60 mliliard eur mesačne v snahe udržiavať úrokové sadzby na trhu na nízkej úrovni. ECB sa pritom vyjadrila, že neplánuje zvýšiť svoju hlavnú úrokovú sadzbu z nulovej úrovne, kým neukončí nákupy dlhopisov. To znamená, že úroky neplánuje zvýšiť prinajmenšom do začiatku roku 2019.


Fialková skončila štrnásta v pretekoch s hromadným štartom v Nórsku

Malý krištáľový glóbus za prvenstvo v disciplíne 'mass' patrí Koukalovej.

HOLMENKOLLEN. V pretekoch s hromadným štartom finálového 9. kola Svetového pohára biatlonistiek zvíťazila Nórka Tiril Eckhoffová. V nórskom Holmenkollene na 12,5 km trati na ňu nestačili druhá Češka Gabriela Koukalová (+22,6 s) a tretia Fínka Kaisa Mäkäräinenová (+34,5), na 14. mieste finišovala jediná slovenská zástupkyňa Paulína Fialková (+1:20,9 min). Celková víťazka SP Nemka Dahlmeierová dobehla až deviata, a tak malý krištáľový glóbus za prvenstvo v disciplíne s hromadným štartom pripadol Koukalovej. "Tie večné trestné okruhy ma už znechucovali, ale dnes som zastrieľala dobre. Chcela som naplno útočiť a som rada, že som vybielila všetky terče s výnimkou jedného, lebo táto zložka výkonu ma zvykne trápiť najviac," povedala podľa webu Medzinárodnej biatlonovej únie (IBU) 26-ročná Eckhoffová, ktorá sa raduje zo svojho štvrtého triumfu zohľadneného vo Svetovom pohári, druhého tohtosezónneho po rýchlostných pretekoch 10. marca vo fínskom Kontiolahti. V masse sa vyriešil posledný otáznik seriálu SP. Pred pretekmi mala sezónna suverénka Dahlmeierová náskok v hodnotení disciplíny 11 bodov pred Koukalovou, jedinou súperkou, ktorá bola schopná zosadiť ju z trónu. Po jednom veľkom za celkového hodnotenie SP a dvoch malých glóbusoch za triumfy vo vytrvalostných pretekoch a stíhačke Nemka nakoniec ďalší nepridala a zopakovala sa situácia zo šprintu, keď ju opäť z piedestálu vytlačila Koukalová. Do mass pretekov sa kvalifikovala aj slovenská biatlonistka Paulína Fialková, a to z posledného 30. miesta zásluhou predchádzajúcich výsledkov v Holmenkollene.


Danko súhlasí s ustanovením maximálneho dôchodkového veku

Danko je presvedčený, že dôchodkový vek sa nedá donekonečna predlžovať.

BRATISLAVA. Predseda parlamentu Andrej Danko sa stotožňuje s požiadavkou odborárov na stanovenie vrchnej vekovej hranice na odchod do dôchodku. „Myšlienka fixného maximálneho veku odchodu do dôchodku má moju absolútnu podporu. Musíme mať dôchodkový strop,“ vyhlásil po stretnutí s členmi petičného výboru odborového zväzu KOVO, ktorí v petícii žiadajú, aby bol maximálny vek odchodu do dôchodku 64 rokov. Danko je podľa vlastných slov presvedčený, že dôchodkový vek sa nedá donekonečna predlžovať, preto je pevná hranica nutná. Danko zároveň zdôraznil, že sa treba zamyslieť aj nad rozdielnym vekom odchodu do dôchodku pre mužov a ženy. „Ochrana ženy v celej spoločnosti musí byť naša téma. A to nielen pri téme dôchodku, ale aj napríklad v téme vymáhania výživného pre slobodné či rozvedené matky," zdôraznil Danko.


Trnka popiera, že púšťal Čižnárovi nahrávky Gorily (video)

Prevencia

Čižnár o vyšetrovaní

Nahrávka Gorily

O čom hovoril Határ?

Komentár Kepplovej

Schutzov stĺpček

Video: Trnka

Trnka: prepis videa

Generálny prokurátor Jaromír Čižnár na tlačovej konferencii priznal, že mu vtedajší Generálny prokurátor Dobroslav Trnka pustil nahrávku, ktorá zrejme pochádzala zo spisu Gorila. Na políciu sa podľa vlastných slov neobrátil, pretože o tom nič nevedel a Trnka bol nadriadený, ktorý to mohol sám riešiť. Trnka pre SME povedal, že takúto nahrávku nikdy nemal a v tom čase sa s Čižnárom stretával, pretože riešili organizáciu krajskej prokuratúry. "Nepamätám si, že by som doktorovi Čižnárovi niečo púšťal. Tobôž nie Gorilu, s ktorou som nemal nič spoločné, čo sa týka nahrávky," povedal Trnka.


Pri gréckom ostrove Kos zadržali pašeráka migrantov

Muž vyložil sedem utečencov na pláži, zadržali ho pri úteku do Turecka.

ATÉNY. Grécke úrady zadržali pri ostrove Kos v Egejskom mori podozrivého pašeráka migrantov. Pobrežná stráž uviedla, že 37-ročný muž sa snažil ujsť hliadke, ktorá vystrelila varovné rany. Podozrivý takisto narazil do hliadkovej lode. Zadržaného museli hospitalizovať a ošetrili mu ľahké zranenia, ktoré však neutrpel v dôsledku streľby. Úrady neuviedli jeho meno, no prezradili, že je to cudzinec. Z dokumentov vyplýva, že muž vyložil sedem utečencov na pláži ostrova Kos a zadržali ho, keď sa snažil ujsť do Turecka.


Británia nepožiada EÚ o predĺženie dvojročného prechodného obdobia po brexite

Únia opakovane vyzvala Britániu, aby jej predložila svoje návrhy na riešenie sporných bodov, ktoré neboli vlani uzavreté.

LONDÝN. Británia nepožiada Európsku úniu (EÚ) o predĺženie dvojročného prechodného obdobia po brexite. Vláda v Londýne zverejní svoje nové a podrobné plány na budúci mesiac, povedal v stredu člen kabinetu David Lidington. Britská vláda v utorok (15.5.) avizovala, že na budúci mesiac zverejní dlhoočakávané podrobné plány o budúcich vzťahov s Európskou úniou. Tento politický dokument dostal názov biela kniha a má byť zverejnený v júni. Summit EÚ je naplánovaný na 28. júna, takže premiérka Theresa Mayová pravdepodobne konečne ponúkne európskym lídrom na tomto stretnutí svoju víziu o brexite a budúcich vzťahoch. EÚ požaduje od nej jasnú predstavu a júnový summit označila za kľúčový míľnik. Obom stranám zostáva totiž už len päť mesiacov na dokončenie dohody o tzv. rozvode. Mayovej kabinet je pritom rozdelený na dva tábory, ktoré majú rozdielne predstavy o obchodných vzťahoch Británie s blokom po brexite. Takzvaný vnútorný kabinet sa znovu stretol v utorok a rokovania trvali asi 90 minút. Ako sa dalo očakávať, nedošlo k žiadnemu prielomu. David Lidington, de facto námestník Mayovej, v stredu potvrdil, že biela kniha bude obsahovať predstavu vlády o obchode a clách, ako aj ďalšie prvky budúcich vzťahov, ako je napríklad obrana. Lidington pre BBC povedal, že Spojené kráľovstvo nepožiada o dlhšie prechodné obdobie. A pripomenul, že Únia vždy veľmi jasne hovorila, že článok 50 o vystúpení z bloku nie je možné použiť na rokovania o dlhodobých budúcich vzťahoch. "Existuje dohoda o vystúpení, ktorá hovorí o období do konca roka 2020, potom sa budeme snažiť dosiahnuť jasnú dohodu pre nasledujúce obdobie o veľkej obchodnej zmluve, ktorá stanoví podmienky budúceho vzťahu," dodal. Brusel a Londýn vlani dosiahli predbežnú dohodu o podmienkach brexitu, ktorú je potrebné dotiahnuť do konca. EÚ opakovane vyzvala Britániu, aby jej predložila svoje návrhy na riešenie sporných bodov, ktoré neboli vlani uzavreté. Politikov v EÚ zvlášť znepokojuje otázka budúceho režimu na hraniciach Írskej republiky a britskej provincie Severné Írsko. Brusel stále čaká na návrh britskej strany. V tomto bode však nedošlo k žiadnemu pokroku a čas na uzavretie rokovaní o brexite sa kráti. Objavili sa aj špekulácie, že Londýn by mohol požiadať o predĺženie dvojročného prechodného obdobia.


Ekonómov znervóznila anomália, ktorú nevideli roky. Predchádza recesiu

NEW YORK. Výnosová krivka na amerických dlhopisoch v piatok invertovala prvýkrát od krízy pred vyše desaťročím. Experti to považujú za spoľahlivý signál blížiacej sa recesie. Wall Street v dôsledku toho oslabila. Rozdiel vo výnosoch medzi trojmesačnými a desaťročnými dlhopismi sa dostal do negatívneho teritória prvýkrát od roku 2007. Dopyt po dlhopisoch s dlhšou dobou splatnosti spôsobil pokles výnosov desaťročných dlhopisov až na 2,439 percenta. Neskôr sa výnosy trojmesačných dlhopisov s 2,455 percenta opäť dostali pod výnosy desaťročných dlhopisov (2,447 percenta). Rozdiel medzi výnosmi dvojročných a desaťročných dlhopisov sa ešte nedostal do negatívneho teritória, ale znížil sa na približne desať bázických bodov. Podľa expertov je však inverzia výnosovej krivky trojmesačných a desaťročných dlhopisov spoľahlivejším indikátorom. Táto anomália (inverzia výnosovej krivky) sa objavila niekoľko kvartálov pred všetkými recesiami v posledných desaťročiach. Inverzia výnosovej krivky podčiarkuje obavy z potenciálneho poklesu ekonomiky a zvyšuje pravdepodobnosť, že americká centrálna banka (Fed) bude musieť znížiť úrokové sadzby. Obavy z recesie majú negatívy vplyv aj na akciové trhy. Kľúčový americký index Dow Jones Industrial Average sa o 16.25 h SEČ nachádzal s mínusom 299,06 bodu alebo 1,15 percenta na 25.663,45 bodu. Širší index S&P 500 stratil 1,18 percenta a technologický index Nasdaq Composite 1,44 percenta.


Korčok: Všetky členské štáty súhlasili s CETA, Valónsko nie je členským štátom

Belgicko oznámilo, že pre nesúhlasný postoj frankofónneho regiónu Valónsko nemôže podporiť obchodnú dohodu CETA, ktorá si na úrovni EÚ vyžaduje jednomyseľnosť všetkých 28 členských krajín.

BRATISLAVA. To, že sú problémy okolo dohody o voľnom obchode medzi EÚ a Kanadou (CETA) v tejto chvíli v žiadnom prípade nie je fiaskom slovenského predsedníctva. Naopak, je len vďaka slovenskému predsedníctvu, že dokázalo minulý týždeň dosiahnuť dohodu všetkých štátov, ktoré súhlasili s textom. Povedal to v pondelok (24. 10.) štátny tajomník Ministerstva zahraničných vecí a európskych záležitostí (MZVaEZ) SR a splnomocnenec vlády pre slovenské predsedníctvo v Rade EÚ Ivan Korčok. "Slovenské predsedníctvo urobilo presne to, čo je v jeho kompetencii. Do poslednej minúty vytváralo podmienky, pracovalo veľmi tvrdo na čele s ministrom Žigom na tom, aby všetky členské štáty odsúhlasili text. Inými slovami všetky členské štáty, Valónsko nie je členským štátom, Valónsko je regionálnym parlamentom, jedným z piatich v Belgicku, vrátane belgickej vlády, všetci súhlasili s textom," konštatoval Korčok. Slovenská republika podľa neho ako predsednícka krajina odovzdala text na tú úroveň, ktorá má zabezpečiť podpis s Kanadou. Slovenské predsedníctvo je podľa jeho slov hrdé na to, že dokázalo 28 členských štátov dostať do polohy súhlasu. "Áno, potom nastupujú vnútorné ratifikačné procedúry v jednotlivých členských štátoch. V prípade Belgicka musí byť vyslovený súhlas všetkých regionálnych parlamentov a vlád. Na čo slovenské predsedníctvo nemá absolútne žiadny dosah," zdôraznil štátny tajomník. Dohodu považuje za dobrú, strategicky dôležitú a významnú, keďže má zabezpečiť globálny vplyv okrem iného EÚ nielen v otázkach obchodu, ale vôbec v medzinárodných vzťahoch. Ak dohoda neprejde, Korčok si myslí, že by sa EÚ mala zamyslieť nad tým, či môže naplniť ambície byť globálnym hráčom vo svete. Belgicko v pondelok (24. 10.) oznámilo, že pre nesúhlasný postoj frankofónneho regiónu Valónsko nemôže podporiť obchodnú dohodu CETA, ktorá si na úrovni EÚ vyžaduje jednomyseľnosť všetkých 28 členských krajín.


Europol a Frontex podpísali dohodu o spolupráci

Databázy Europolu a vyšetrovania sa posilnia informáciami, ktoré zhromaždí Frontex.

BRUSEL, LUXEMBURG. Výkonní riaditelia Európskeho policajného úradu (Europol) a Európskej agentúry pre pohraničnú a pobrežnú stráž (Frontex) podpísali v piatok nový spoločný akčný plán, ktorý bude usmerňovať ich spoluprácu v nadchádzajúcich rokoch s cieľom posilniť spoločné úsilie na zvýšenie bezpečnosti občanov EÚ. Akčný plán podpísali výkonná riaditeľka Europolu Catherine De Bolleová a výkonný riaditeľ agentúry Frontex Fabrice Leggeri v rámci zasadnutia Rady EÚ pre spravodlivosť a vnútorné veci v Luxemburgu. Slávnostný ceremoniál sa uskutočnil v prítomnosti rumunskej ministerky vnútra Carmen Daniely Danovej, ktorej krajina momentálne predsedá Rade EÚ, a šéfky generálneho riaditeľstva Európskej komisie pre migráciu a vnútorné veci Paraskevi Michouovej. V praxi to znamená, že databázy Europolu a vyšetrovania trestných činov sa posilnia informáciami, ktoré zhromaždí agentúra Frontex počas operačných činností na vonkajších hraniciach Únie. Na druhej strane, informácie od Europolu uľahčia agentúre Frontex efektívnejšie riadenie vonkajších hraníc EÚ a informácie od spravodajských služby umožnia prijímanie cielených opatrení proti zločineckým skupinám a teroristom. Koordinované bude aj úsilie oboch agentúr v oblasti výskumu a vývoja nových technológií, napríklad v súvislosti so zavedením Európskeho systému pre cestovné informácie a povolenia (ETIAS). Agentúra Frontex zriadi a bude riadiť centrálnu jednotku ETIAS, ktorá bude poskytovať operačnú podporu, ako aj posilňovanie a koordináciu činností kontroly hraníc v členských štátoch. Europol a Frontex rovnako potvrdili, že plánujú organizovať výročné stretnutia výkonných riaditeľov a pracovnú výmenu styčných dôstojníkov.


Ohňostroj nad Dunajom v Bratislave sprevádzala moderná hudba

BRATISLAVA. Presne o polnoci bol v Bratislave z lode na Dunaji odpálený sedemminútový ohňostroj. V tomto roku samospráva pre návštevníkov osláv končiaceho sa roka a zároveň tých, ktorí vítali rok 2018 v hlavnom meste, pripravila novinku. Ohňostroj namiesto hudobného sprievodu Straussovho valčíka Na krásnom modrom Dunaji sprevádzala moderná hudba. Silvestrovské oslavy v metropole Slovenska lákali ľudí z rôznych kútov krajiny. "Silvester sme sa spolu s partiou rozhodli osláviť v Bratislave. Každý rok si vyberieme jedno mesto, odkiaľ niekto z nás pochádza, a tam strávime príchod nasledujúceho roka," povedal pre TASR 27-ročný Adam z Banskej Bystrice. V uliciach mesta sa nachádzalo aj viacero zahraničných turistov. Centrálnou zónou silvestrovských osláv v Bratislave sa stalo Námestie Ľudovíta Štúra a Hviezdoslavovo námestie. Pre Bratislavčanov i návštevníkov mesta bol pripravený program od 22.00 h. Užiť si mohli vizuálno-svetelnú šou s nadrozmernou svetelnou časomierou na Námestí Ľudovíta Štúra, ktorá zároveň odrátavala záverečné minúty roka 2017. Mestská časť Staré Mesto zas pripravila na Hviezdoslavovom námestí diskotéku pod holým nebom.


Tkáč z J&T: Sme pripravení prijať platbu a odovzdať kľúče Číňanom

Patrik Tkáč reagoval na vyjadrenia podpredsedu CEFC Europe, ktorý povedal, že J&T bezdôvodne odmieta prijať peniaze.

PRAHA. Skupina J&T je pripravená ihneď prijať od CITIC Group platbu za dlh čínskej spoločnosti CEFC Europe voči J&T Private Investments a odovzdať kontrolu nad CEFC Europe späť pôvodným čínskym majiteľom. Na twitteri to uviedol spolumajiteľ J&T Patrik Tkáč. Reagoval tak na vyjadrenia podpredsedu CEFC Europe Jaroslava Tvrdíka, ktorý uviedol, že J&T bezdôvodne odmieta prijať peniaze. J&T vo štvrtok oznámila, že v CEFC Europe odvolala predstavenstvo a dosadila krízový manažment. Podľa CEFC China sú peniaze pripravené a termín pre zaplatenie bol stanovený na piatok 18. mája. "Jarda (Tvrdík) klame. Obrovské úsilie nájsť dohodu, ale stále bez úspechu. Namiesto platenia podal 40 predbežných opatrení. Sme pripravení okamžite prijať platbu zákonnou cestou a odovzdať kľúče," napísal Tkáč na twitteri. J&T Private Investments (JTPI) je pripravená k ďalším rokovaniam so spoločnosťou CITIC o splatení záväzkov CEFC. V stanovených lehotách ale nebol dohodnutý spôsob splatenia, preto J&T začala chrániť svoju investíciu, uviedol v piatok hovorca JTPI Petr Málek. "V rokovaniach medzi CITIC a JTPI nedošlo v stanovených lehotách k dohode o spôsobe splatenia dlhu. Ochrana investície bola logickým krokom. Sme pripravení viesť ďalšie rokovania so spoločnosťou CITIC," uviedol Málek. Poukázal tiež na skoršie vyjadrenie Tvrdíka, že všetky záväzky voči skupine J&T budú uhradené do piatkového (18.5) popoludnia. "Jaroslav Tvrdík na twitteri hovorí o peniazoch, ktorými podľa našich informácií CEFC nedisponovala," napísal hovorca JTPI. CEFC China Energy dlhuje skupine J&T 450 miliónov eur. Pohľadávku má zaplatiť čínsky štátny konglomerát CITIC Group, ktorý má v CEFC Europe podiel 49 percent. JTPI už skôr uviedla, že bude rokovať s firmou CITIC, ktorú považuje za dôveryhodného a transparentného partnera. CEFC China označila zmeny v CEFC Europe za pokus J&T o nepriateľské prevzatie firmy a jej aktív v Česku. Je tiež pripravená proti J&T podniknúť právne kroky. Z vyhlásenia CEFC China vyplýva, že neuznáva zmeny v predstavenstve CEFC Europe, pri ktorých prišiel Tvrdík o funkciu, počíta však so splatením záväzkov voči J&T. JTPI vo štvrtok uviedla, že k zmenám pristúpila aj preto, že získala informácie, že CEFC začala podnikať opatrenia, ktorými chcela brániť veriteľom vo výkone akcionárskych práv. O problémoch CEFC sa začalo písať po tom, čo vyšlo najavo, že jej šéfa Jie Ťien-minga, ktorý je poradcom prezidenta Miloša Zemana, vyšetrujú čínske úrady pre podozrenie z ekonomickej kriminality. Za dlhy ručí CEFC okrem iného budovou bývalej Živnobanky v centre Prahy, administratívnym komplexom Florentinum alebo futbalovou Slaviou. Čínska štátna CITIC Group nedávno získala v CEFC Europe podiel 49 percent. CEFC si pred časom vybrala Česko ako sídlo svojich európskych aktivít, v Česku zároveň kúpila podiely v niekoľkých firmách. Má ich napríklad v aerolíniách Travel Service alebo cestovnej agentúre Invia.cz, kapitálovo vstúpila do J&T Finance Group, ovláda Pivovary Lobkowicz Group, strojársky a metalurgický podnik ŽĎAS Žďár nad Sázavou, je majoritným vlastníkom futbalovej Slavie aj štadiónu v Edene. V Česku CEFC Europe spravuje aktíva za viac ako 1,5 miliardy eur. Kapitálovo tiež v minulosti vstúpila do J&T Finance Group, v ktorej držala desaťpercentný podiel. V marci 2016 sa obe strany dohodli, že získa polovicu. Za polovičný podiel v JTFG mala zaplatiť 980 miliónov eur. V máji 2017 zmenu podielov schválil Úrad pre ochranu hospodárskej súťaže. Na začiatku tohto roka navýšenie čínskeho podielu zamietla Česká národná banka, CEFC sa odvolala, v marci ale oznámila, že žiadosť o navýšenie podielu sťahuje.


Banská Bystrica nestrelila v Lige majstrov Mníchovu ani gól

Góly: 30. Abeltshauser (Hager, Voakes), 41. Hager (Ehliz, Gogulla), 60. Schütz (Peterka). Rozhodovali: Nikolič (Rak.), Iwert - Klima, Schwenk (všetci Nem.), vylúčení: 3:9 na 2 min, presilovky: 2:0, oslabenia: 0:0, 2480 divákov. EHC Red Bull Mníchov: Reich - Aulie, Boyle, Abeltshauser, Parlett, Quaas, Bodnarchuk, Zitterbart - Gogulla, Hager, Ehliz - Kastner, Voakes, Mauer - Bourque, Roy, Parkes - Peterka, Daubner, Schütz HC '05 iClinic Banská Bystrica: Beskorowany - Mihálik, Southorn, Nemčík, Ďatelinka, Biro, Martinelli, Räsänen - Šoltés, Wahl, Jääskeläinen - Bartánus, Tamáši, Varga - Hrnka, Slovák, Lamper - Kabáč, Gabor, Róth - Sojka MNÍCHOV. Hokejisti HC '05 iClinic Banská Bystrica prehrali vo svojom druhom zápase G-skupiny Ligy majstrov na ľade HC Red Bull Mníchov 0:3. Domáci tím mal takmer po celý zápas hru pod kontrolou, streleckú prevahu potvrdil gólmi Abeltshauera, Hagera a Schütza. Banskobystričania tak z dvojzápasu na súperových klziskách nevyťažili ani jeden bod, vo štvrtok podľahli švédskemu Färjestadu 1:6. Bez bodu a so skóre 1:9 sú na poslednom 4. mieste tabuľky. Slovenský majster sa v prestížnej súťaži najbližšie predstaví vo štvrtok 5. septembra v domácom zápase práve proti Mníchovu.


Modrič chýba v nominácii najlepších hráčov podľa FIFA

BERLÍN. Víťaz Ligy majstrov s FC Liverpool Jürgen Klopp, zdolaný finalista Mauricio Pochettino z Tottenhamu Hotspur a anglický šampión s Manchestrom City Pep Guardiola figurujú v nominácii na najlepšieho trénera roka podľa Medzinárodnej futbalovej federácie (FIFA). O prestížnu cenu bojujú aj Tite, ktorý vyhral s Brazíliou turnaj Copa America, tréner neúspešného finalistu juhoamerických majstrovstiev z Peru Ricardo Gareca, kormidelník šampiónov Afrického pohára národov z Alžírska Djamel Belmadi a Marcelo Gallardo, ktorý vyhral Pohár osloboditeľov s River Plate. Finálovú desiatku dopĺňajú Erik ten Hag z Ajaxu Amsterdam, kouč francúzskej reprezentácie Didier Deschamps a tréner Portugalska Fernando Santos. V kategórii ženských družstiev je najväčšia favoritka Jill Ellisová. Tá doviedla reprezentantky USA k druhému titulu na MS žien za sebou a potom nečakane oznámila, že v októbri odíde z postu. V nominácii figuruje aj Reynald Pedros, ktorý priviedol Olympique Lyon k treble za víťazstvá v lige, pohári a Lige majstrov. FIFA zverejní v stredu podvečer aj záverečné nominácie na najlepších hráčov a hráčky roka.  Vlaňajší víťaz Luka Modrič sa nedostal do desaťčlennej nominácie na ocenenie pre najlepšieho hráča roka podľa Medzinárodnej futbalovej federácie (FIFA). V menoslove sú Portugalec Cristiano Ronaldo i Argentínčan Lionel Messi, ktorí v ankete kraľovali v rokoch 2008 až 2017, až vlani ich nadvládu prerušil chorvátsky stredopoliar Realu Madrid.


Požiar poškodil osmanskú mešitu v Grécku

SOLÚN. Na severovýchode Grécka došlo v noci na stredu k požiaru, ktorý vážne poškodil mešitu postavenú osmanskými Turkami na začiatku 15. storočia. Informovali o tom tamojšie úrady, píše agentúra AP. Oheň podľa miestnych hasičov vypukol v stredu v skorých ranných hodinách v Bayezidovej mešite - známej tiež ako Čelebiho mešita sultána Mehmeda - v meste Didymoteicho. Mešita je považovaná za jednu z najdôležitejších pamiatok svojho druhu v tomto regióne. Šéf miestneho hasičského zboru Nathanail Rigas uviedol, že pri požiari bol zničený drevený strop mešity. Napriek tomu, že plamene sa podarilo uhasiť, pokračujú požiarnici v prácach zameraných na zabezpečenie toho, aby sa nezrútil minaret mešity. Podľa Rigasa zatiaľ nič nenasvedčuje tomu, že by za incidentom bolo podpaľačstvo. Dodal, že vyšetrovatelia plánujú preskúmať vnútrajšok budovy, len čo sa doň bude dať dostať.


PO STOPÁCH DÁVNEJ BRATISLAVY S HISTORIKOM VLADIMÍROM TOMČÍKOMNa Partizánskej ulici úspešne transplantovali prvé srdce

Iba nekoľko mesiacov po úspešnej transplantácii srdca na juhu Afriky sa rovnaká operácia podarila aj v Bratislave. Problémom v celosvetovom meradle však bola imunologická znášanlivosť.

Vladimír Tomčík, historik, združenie Devínska brána Uplynulo už pol storočia od prvej úspešnej transplantácie srdca, ktoré v Kapskom Meste vykonal kardiochirurg Christian Barnard. Zákrok opisoval: „len čo obeť nehody zomrela, otvorili sme jej hruď a napojili na podporný prístroj, ktorý nahrádzal činnosť srdca a pľúc. Potom som srdce vyrezal. Vzal som ho do ruky, prezrel a videl, že je v poriadku. Vložili sme ho do nádoby s roztokom zamrznutým na mínus 10 ºC. Od chvíle, čo sme ho vyrezali, ubehli štyri minúty“. Prijímateľom bol 54-ročný Louis Washkansky. S novým srdcom žil 18 dní a zomrel na zápal pľúc. Napriek tomu sa Barnard, vtedy 45-ročný juhoafrický lekár, stal hviezdou svetového formátu. Niekoľko mesiacov po operácii na juhu Afriky tím akademika MUDr. Karola Šišku a MUDr. Ladislava Kuželu vykonal 9. júla 1968 na II. chirurgickej klinike lekárskej fakulty UK na Partizánskej ulici prvú transplantáciu srdca v strednej a východnej Európe. Darcom bol 46-ročný muž, ktorý utrpel smrteľné zranenie pri páde z balkóna (tuším na Karadžičovej ulici) a rodina po dlhšom prehováraní kňazom s darcovstvom súhlasila. Príjemcom bola 54-ročná žena, ktoré prišla do nemocnice v kritickom stave a okrem kardiologických problémov mala ťažko postihnutú pečeň, pľúca i ľadviny. Transplantácia bola po odbornej stránke dôkladne pripravená a bez zveličovania znamenala prevrat vo vývoji našej chirurgie. Samotný zákrok trval viac ako päť hodín a hoci pacientka operáciu prežila a srdce začalo pracovať, vydržalo len päť hodín a operovaná ešte na sále na následky iných ochorení zomrela. Problémom transplantácie srdca v celosvetovom meradle však nebolo technické zvládnutie samotného medicínskeho zákroku, ale „ako navodiť imunologickú znášanlivosť, ktorá umožní bezproblémové prijatie transplantovaného orgánu“. Prelom v 80. rokoch priniesol cyklosporin, nový liek, ktorý uľahčuje organizmu prijatie cudzieho orgánu. Dnes je transplantácia srdca v podstate rutinnou záležitosťou a 70 až 80 percent pacientov s transplantovaným srdcom sa dožíva 5 rokov od operácie. Najväčším problémom však nie je ani tak cena srdca (vyše stotisíc eur), najväčším obmedzením zostáva nedostatok darcov. Najmladším úspešne operovaným pacientom na Slovensku bol chlapček, ktorý mal v čase zákroku 10 týždňov. Operoval ho tím odborníkov z bratislavského detského kardiocentra na Kramároch a operácia trvala 3,5 hodiny.


V obehu je stále 19 miliónov slovenských bankoviek, najviac je dvadsaťkorunáčok

V priemere na jedného obyvateľa pripadajú ešte stále tri až štyri slovenské bankovky v hodnote 402 korún.

BRATISLAVA. Ku koncu minulého roka bolo v obehu ešte 18,8 milióna kusov slovenských bankoviek v hodnote 2,19 miliárd Sk, čo predstavuje viac ako 72,7 miliónov eur. Z tohto množstva bolo v obehu najviac bankoviek v hodnote 20 Sk, a to 10,06 milióna kusov s podielom vyše 53 %. Nasledovali bankovky v hodnote 100 Sk (3,4 milióna kusov, 18 percent) a 50 Sk (3,17 milióna kusov, 16,9 percent). "V peňažnom obehu zostalo len približne 1,43 percenta z hodnoty slovenských bankoviek v obehu. V priemere na jedného obyvateľa pripadajú ešte stále tri až štyri slovenské bankovky v hodnote 402 Sk (13,35 eura)," informovala vedúca oddelenia komunikácie Národnej banky Slovenska (NBS) Jana Kováčová.V minulom roku sa v NBS uskutočnilo 4 572 výmen slovenských bankoviek za eurá. Z obehu sa za rok 2017 vrátilo viac ako 58 tisíc kusov slovenských bankoviek v hodnote viac ako 34 miliónov Sk (1,13 milióna eur), najviac sa vrátilo bankoviek 20 Sk (takmer 16 tisíc kusov) a 1 000 Sk (14,1 tisíca kusov). "Slovenské bankovky a slovenské pamätné mince sa naďalej v NBS vymieňajú bezplatne a bez časového obmedzenia," dodala Kováčová.


Turecké úrady vydali zatykače na ďalších vojakov podozrivých z prevratu

Vláda tvrdí, že neúspešný pokus o prevrat vykonali stúpenci Gülena.

ANKARA. Turecko vydalo zatykače na ďalších 82 vojakov pre podozrenie z napojenia na sieť, ktorá podľa Ankary stála za neúspešným pokusom o prevrat v roku 2016. Informovala o tom v utorok turecká tlačová agentúra Anadolu. Turecká vláda tvrdí, že neúspešný pokus o prevrat z júla 2016 vykonali stúpenci moslimského duchovného Fethullaha Gülena, žijúceho v exile v USA, ktorý akýkoľvek podiel odmieta, doplnila agentúra Reuters. Podľa tureckého prezidenta Recepa Tayyipa Erdogana je viac ako 30.000 Gülenových podporovateľov vo väzení. Polícia vykonáva aktuálnu operáciu proti 42 podozrivým v provincii Izmir na západnom pobreží krajiny. Razie sa však konajú aj v ďalších 17 provinciách. Po ďalších 40 podozrivých pátrajú najmä v stredotureckej provincii Konya. Aj takmer tri roky po zmarenom pokuse o prevrat sa v tureckých väzniciach nachádza viac než 77.000 ľudí, ktorí čakajú na proces. Ďalších zhruba 150.000 príslušníkov armády a štátnej služby prišlo o prácu. Ľudskoprávne organizácie, ako aj západní spojenci stále prebiehajúce rozsiahle razie v Turecku opakovane kritizujú. Tvrdia, že prezident Erdogan použil neúspešný prevrat ako zámienku na potlačenie opozície.


Diaľnica pri križovatke Blatné smerom do Bratislavy je už prejazdná

Doprava bude počas víkendu vedená minimálne v dvoch jazdných pruhoch.

TRNAVA. Po tom, ako Národná diaľničná spoločnosť (NDS) vo štvrtok 23. novembra dopoludnia začala s postupným sprejazdňovaním križovatky Blatné, pristúpila v piatok s presmerovávaním dopravy aj v smere Bratislava - Trnava. Doprava bude počas víkendu vedená minimálne v dvoch jazdných pruhoch z dôvodu maľovania vodorovného dopravného značenia. Ako posledné sa budú spúšťať južné vetvy križovatky, zjazd z diaľnice v smere od Bratislavy na Senec a Blatné a výjazd na diaľnicu od Senca a Blatného na Trnavu. Je to o mesiac skôr, ako predpokladal pôvodný plán výstavby. "Vo štvrtok sme postupne presmerovávali dopravu v smere z Trnavy do Bratislavy do dvoch jazdných pruhov. Spustili sa aj severné vetvy križovatky, teda zjazd z diaľnice v smere od Trnavy na Senec a Blatné a výjazd na diaľnicu zo Senca a Blatného na Bratislavu. V noci sa doprava v tomto smere presmerovala už do troch jazdných pruhov. Odstránili sme tiež dočasné oceľové zvodidlá a začali s maľovaním vodorovného dopravného značenia," informovala hovorkyňa NDS Michaela Michalová.


Nemecký minister chce dostať európsky bankový dohľad do Frankfurtu

Európsky bankový dohľad opustí Londýn ešte pred skončením rokovaní Únie s britskou vládou.

BERLÍN. Nemecký spolkový minister financií Wolfgang Schäuble nalieha, aby sa európsky bankový dohľad presťahoval z Londýna do Frankfurtu nad Mohanom. V ňom sídli aj nemecká centrálna banka a bankový finančný dohľad krajiny, Bafin, a európsky dohľad nad poisťovňami. Túto požiadavku dnes vyslovil Schäuble v Berlíne v súvislosti s rovnakým úsilím Luxemburska. Európsky bankový dohľad (European Banking Authority, EBA) opustí Londýn ešte pred skončením rokovaní EÚ s britskou vládou o odchode krajiny z EÚ. Vo Frankfurte by sa mal EBA zlúčiť s európskym dohľadom nad poisťovňami. O EBA sa zaujímajú aj Amsterdam, Dublin, Paríž a Viedeň.


Al-Džazíra zverejnila dokument, opisuje spálenie Chášukdžího v peci konzula

Vyšetrovatelia tvrdia, že spaľovali tri dni.

ISTANBUL. Telo saudskoarabského novinára Džamala Chášukdžího, ktorý bol zavraždený vlani v októbri na saudskoarabskom konzuláte v Istanbule, bolo zrejme spálené vo veľkej peci na dvore rezidencie generálneho konzula Saudskej Arábie neďaleko miesta vraždy. Tvrdí to dokumentárny film katarskej televízie Al-Džazíra, odvysielaný v nedeľu. Chášukdží, ktorý žil od roku 2017 v USA a písal pre The Washington Post, kritizoval vedenie svojej vlasti, vrátane saudského korunného princa Muhammada bin Salmána. Podľa The Washington Post či organizácie Human Rights Watch, ktoré sa odvolávajú na správu americkej Ústrednej spravodajskej služby (CIA), nariadil vraždu priamo korunný princ, čo Rijád odmieta. Saudská Arábia však o vražde dlho mlčala a prehliadku konzulátu umožnila tureckej polícii až skoro dva týždne po čine. Rijád najskôr tvrdil, že novinár odišiel z konzulátu 2. októbra živý. Po viac ako dvoch týždňoch vedenie Saudskej Arábie priznalo, že novinár tam bol zabitý, najprv ale tvrdilo, že sa to stalo pri potýčke. Neskôr Rijád priznal vraždu, z ktorej obvinil 11 ľudí. Trvá ale na tom, že korunný princ likvidáciu novinára nenariadil. Telo novinára, ktorý si šiel na konzulát vybaviť doklady kvôli svadbe, sa doteraz nenašlo. Turecká polícia už v októbri uviedla, že má audionahrávky, ktoré dala Ankara k dispozícii aj CIA. Podľa týchto záznamov bol novinár na konzuláte brutálne zavraždený a asi rozštvrtený. Al-Džazíra natočila dokument, v ktorom hovorila okrem Chášukdžího snúbenice a jeho priateľov i s tureckými vyšetrovateľmi a mužom, ktorý staval pec v rezidencii saudskoarabského generálneho konzula. Podľa tureckých vyšetrovateľov bolo telo spálené v peci počas troch dní. Do rezidencie, vzdialenej niekoľko stoviek metrov od konzulátu, ho zrejme prepravili v niekoľkých vreciach. Al-Džazíra tiež uviedla, že v peci potom grilovali veľké množstvo mäsa, aby sa prekryli stopy po spálení novinárovho tela. Vražda novinára Chášukdžího vyvolala v októbri veľký medzinárodný rozruch, ktorý ale postupne utíchol. A len málo krajín zareagovalo konkrétnymi krokmi voči Rijádu. Americký prezident Donald Trump dokonca v novembri uviedol, že USA zostanú neochvejným partnerom Saudskej Arábie, aj keby sa ukázalo, že za vraždou Chášukdžího stál korunný princ. Závery CIA označil Trump za nepresvedčivé. Volanie niektorých po medzinárodnom vyšetrovaní vraždy bolo vypočuté až tento rok, keď Úrad vysokého komisára OSN pre ľudské práva OSN poveril vyšetrovaním svoju zvláštnu spravodajkyňu Agnès Callamardovú. Tá po návšteve Turecka minulý mesiac uviedla, že vraždu zosnovali a vykonali "štátni činitelia Saudskej Arábie". Záverečnú správu má predložiť v júni.


WTO má problém so sudcami, podľa Číny sú zodpovedné USA

Vo Svetovej obchodnej organizácii je ohrozené arbitrážne konanie.

ŽENEVA. Spojené štáty v piatok šokovali na zasadnutí Svetovej obchodnej organizácie (WTO) interpretáciou pravidiel arbitráže, ktorá podľa niektorých predstavuje snahu o podporu plánov amerického prezidenta Donalda Trumpa na reformu WTO. Jeden zo zúčastnených diplomatov to považuje za otvorenie cesty, ktorá členským štátom v určitých prípadoch umožní zablokovať odvolanie, a tým podkope celý vysokooceňovaný systém arbitráže. "Taká je moc politiky," zareagoval tento nemenovaný účastník stretnutia. Na základe súčasných pravidiel má WTO sedem odvolacích sudcov, z ktorých v prípade odvolania hlasujú o danom prípade traja. WTO zažíva svoje najhoršie časy. A niektorí dokonca spochybňujú existujúce pravidlá v mechanizme riešenia sporov. Problém spočíva v tom, že dvaja zo sudcov v posledných mesiacoch odstúpili a funkčné obdobie ďalšieho sa končí v decembri. To znamená, že zostanú len štyria. USA tvrdia, že dvaja zo sudcov, ktorí rozhodovali v súčasnom spore Indonézie a EÚ, odišli pred zverejnením rozhodnutia. Ich rozhodnutie teda môže byť oficiálne iba za predpokladu, že účastníci stretnutia ho jednohlasne prijmú. Hoci USA nepochybujú, že ide o výnimočnú situáciu, podľa nich by mal "pozitívny konsenzus" zástupcov členských štátov potvrdiť rozhodnutie príliš malého počtu sudcov. "To je prvýkrát, čo niekto hovorí, že potrebujete pozitívny konsenzus. Inými slovami, hociktorý člen môže zablokovať celú vec," hovorí nemenovaný diplomat. Čínsky veľvyslanec na pôde WTO Čang Ťiang-čen vyjadril obavy, že obchodný protekcionizmus ohrozuje systém arbitráže a ďalšie základné funkcie WTO. "Jednoducho povedané, WTO zažíva svoje najhoršie časy. A niektorí dokonca spochybňujú existujúce pravidlá v mechanizme riešenia sporov. Každý mechanizmus musí udržiavať krok s dobou a neustále sa vylepšovať. Ak sa však stratia jeho kľúčové hodnoty a základné princípy, organizácia zažije krízu existencie." USA niekoľko mesiacov blokujú prijatie nových odvolacích sudcov a zvyšujú riziko, že organizácii doslova dôjdu sudcovia. Spojené štáty tak zvyšujú tlak na ostatných členov, aby akceptovali ich reformné plány.


Španielsko zachránilo na mori za jediný deň vyše sto migrantov

Migranti sa snažili preplaviť na člnoch zo severnej Afriky do Európy.

MADRID. Španielska námorná záchranná služba v sobotu oznámila, že za jediný deň zachránila v oblasti Gibraltárskeho prielivu vyše 100 migrantov, ktorí sa snažili preplaviť na člnoch zo severnej Afriky do Európy. Informovala o tom tlačová agentúra AP. V jednom z člnov, ktorý bol spozorovaný v Gibraltárskom prielive, sa nachádzalo osem osôb. Dva väčšie člny, v ktorých bolo 58 a 42 pasažierov, sa plavili vo vodách východne od prielivu. Španielske ministerstvo vnútra uviedlo, že v období od začiatku roka do 16. júna pricestovalo do Španielska bez povolenia po mori celkove 8834 osôb. V rovnakom období minulého roka, keď sa Španielsko stalo hlavnou vstupnou bránou pre migrantov smerujúcich do Európy, sa vylodilo na tamojších pobrežiach až 10.746 takýchto osôb. Záchranná služba tiež uviedla, že 22 migrantov zostáva nezvestných po tom, ako sa ich čln dostal v stredu do ťažkostí.


Počet mŕtvych po páde autobusu z útesu v Peru sa zvýšil na 44

Poschodový autobus zišiel z diaľnice a zrútil sa z 200-metrového útesu.

LIMA. Najmenej 44 obetí si vyžiadala nehoda poschodového autobusu, ktorý sa zrútil z panamerickej diaľnice v Peru. Podľa šéfa peruánskej diaľničnej polície ďalších najmenej dvadsať ľudí pri havárii utrpelo zranenia. Záchranári podľa neho na mieste nehody stále nachádzajú nové telá a zranených. Koľko bolo v autobuse cestujúcich, zatiaľ nikto nevie presne povedať. Podľa zoznamu pasažierov v ňom malo cestovať najmenej 45 ľudí, ale počas cesty doň mohlo nastúpiť mnoho ďalších. Poschodový autobus havaroval pred svitaním v pobrežnej provincii Camaná, pričom zišiel z diaľnice a zrútil sa z 200-metrového útesu. Polícia uviedla, že počet obetí na životoch môže ďalej stúpať. Príčina stredajšieho nešťastia nebola bezprostredne známa. Podľa údajov, ktoré priniesla agentúra DPA, bola v danej oblasti znížená viditeľnosť v dôsledku hmlistého počasia. Dopravné nehody, ktoré sú pripisované bezohľadnej jazde na zle udržiavaných horských cestách, si v Peru každoročné vyžiadajú mnoho ľudských životov. Jedna z najtragickejších udalostí tohto druhu za posledné štyri desaťročia sa stala v januári, keď zahynulo 52 ľudí pri páde autobusu z útesu po zrážke s kamiónom.


Slovenská justícia je prvkom stability právneho a demokratického štátu, tvrdí Praženková

Podľa predsedníčky Súdnej rady SR si súdnictvo dokázalo obhájiť svoje nezávislé a nestranné postavenie.

BRATISLAVA. Justícia na Slovensku prešla dlhú cestu, ktorá nebola bezproblémová, napriek tomu si však dokázala zastať svoje nezávislé postavenie, zhodnotila uplynulých 25 rokov slovenského súdnictva predsedníčka Súdnej rady SR Lenka Praženková. "Ani súdnictvo, rovnako ako iné oblasti, neobišli ťažkosti, no pri spätnom pohľade je evidentné, že justícia prešla výrazným vývojom a je dnes stabilným prvkom samostatného štátu pevne ukotveného v európskych štruktúrach," povedala Praženková. Súdna rada je dnes rešpektovaným orgánom, ktorého činnosť priamo prispieva k postupnému obnovovaniu dôvery občanov v justíciu. "Z dlhodobého hľadiska za najdôležitejšie považujem to, že súdna moc v rozhodujúcich okamihoch ako celok vždy dokázala obhájiť svoje nezávislé postavenie, bez ktorého si nemožno predstaviť demokratický a právny štát," doplnila na margo súčasného postavenia súdnictva. Súdnu radu ako celok v roku 2018 čakajú viaceré výzvy, okrem iného personálna výmena členov či podpora slovenských kandidátov na Všeobecný súd Európskej únie, kde iba Slovenská republika nemá svojho zástupcu. Praženková plánuje pokračovať aj v práci, ktorá vzdeláva deti a mládež, či viesť odborné dialógy so svojimi kolegami a kolegyňami. Prioritou však zostáva podľa jej slov obrana princípov nezávislého a nestranného súdnictva a hľadanie riešení, ktoré zefektívnia činnosť justície. Podľa Praženkovej v súčasnosti súdna rada predstavuje priestor, kde sa hľadajú vecne odpovede na pálčivé otázky. "Som presvedčená o tom, že Súdna rada Slovenskej republiky je dnes tým priestorom, kde sa vedie o aktuálnych problémoch otvorená a vecná diskusia a najmä v tých najdôležitejších témach sa darí dosiahnuť potrebný konsenzus medzi jej členmi. Súdna rada je dnes vďaka tomu všeobecne rešpektovaným orgánom, ktorého činnosť priamo prispieva k postupnému obnovovaniu dôvery občanov v justíciu," pripomenula Praženková. Práve pre nízku dôveryhodnosť súdnictva je podľa predsedníčky nutná pomoc politických predstaviteľov, ktorí by podľa nej mali využiť dobrú ekonomickú kondíciu Slovenska na potrebné projekty aj v rámci justície. "Napriek určitým pozitívnym trendom existujú významné rezervy v oblasti efektívneho súdneho konania a s tým úzko spojená oblasť dôveryhodnosti justície. Toto je však téma, pri ktorej nemôže dôjsť k skutočnému pokroku bez jasnej podpory zo strany štátu," skonštatovala Praženková. Zároveň dodala, že pre politikov je pohodlnejšie riešiť sociálne témy, pri ktorých je aj väčšia odozva občanov. "Osobne rozumiem tomu, že politici prioritne majú záujem riešiť témy, ktoré sa ľudí priamo dotýkajú a preto chcú prijímať najmä opatrenia v sociálnej sfére. Pravdou však je, že justícia sa občana, podnikateľa a v neposlednom rade aj štátu ako takého priamo dotýka. Nielen justícia ako taká, ale najmä všetci občania doplácajú na to, že materiálno-technické a personálne zabezpečenie justície fakticky nepatrí medzi hlavné priority politikov," uzavrela Praženková.


Jolieová vyzvala OSN na boj za práva žien

Predsudky, násilie i nedostatok spravodlivosti udržujú ženy v podradenom postavení.

NEW YORK. Americká herečka a aktivistka Angelina Jolieová sa domnieva, že svet ostane ďalej uviaznutý v "kolobehu násilia a konfliktov", ak bude prioritou jednotlivých krajín všetko iné, len nie rovnosť a práva žien. Jolieová, ktorá pôsobí ako osobitná vyslankyňa Úradu vysokého komisára OSN pre utečencov (UNHCR), sa podľa agentúry AP vyjadrila v piatok na výročnej konferencii o mierových operáciách OSN, ktorá sa konala v sídle svetovej organizácie v New Yorku za účasti ministrov zahraničných vecí a obrany. Jolieová uviedla, že vo svete existuje mnoho príkladov úspešných a inšpiratívnych žien, avšak "ženy a dievčatá tvoria stále väčšinu obetí vojny", vyše polovicu utečencov na svete a "veľkú väčšinu" obetí znásilnenia a sexuálneho zneužívania. Ak by svet podľa jej slov fungoval na princípe toho, že by riešením problému boli poverení práve tí, ktorých sa aj najviac dotýka, boli by na postoch diplomatov, mierotvorcov či ministrov zahraničných vecí prevažne ženy. "Všetci však vieme, aká je realita," povedala v tejto súvislosti. Realitou totiž podľa nej je, že nerovné mocenské postavenie, "zneužívanie moci, rodové predsudky, násilie i nedostatok spravodlivosti" udržujú ženy na svete v podradenom a zraniteľnom postavení. Jolieová sa vo svojom prejave sústredila najmä na postavenie žien, hovorila však tiež o dôležitosti multilateralizmu a narastajúcej utečeneckej kríze, približuje AP.


Lučanský: Rekonštrukcia vraždy Kuciaka slúži k potvrdeniu alebo vyvráteniu výpovedí

V utorok urobila polícia rekonštrukciu vraždy Jána Kuciaka a jeho partnerky.

BRATISLAVA. Utorková rekonštrukcia vraždy novinára Jána Kuciaka a jeho partnerky, ktorú robili policajti v dome zavraždenej dvojice vo Veľkej Mači, poslúžila na potvrdenie alebo vyvrátenie niektorých výpovedí. Pre médiá to v stredu po skončení zasadania Bezpečnostnej rady SR povedal prezident Policajného zboru Milan Lučanský. "Viem, že tam budú ešte ďalšie znalecké dokazovania," povedal s tým, že v tomto prípade sa spolieha na prácu vyšetrovateľov. " Toto sa robí, aby sa objasnil skutkový stav, aby sa preukázali tie veci, ktoré sa stali naozaj na tom mieste činu. Sú to štandardné postupy," dodal Lučanský.Polícia v utorok v popoludňajších hodinách vykonala vo Veľkej Mači v okrese Galanta rekonštrukciu vraždy novinára Jána Kuciaka a jeho partnerky Martiny Kušnírovej. Na mieste bol prítomný aj obvinený Miroslav Marček, ktorý sa podľa medializovaných informácií priznal, že to bol on, kto dvojicu zastrelil. Pôvodne za strelca vyšetrovatelia považovali obvineného Tomáša Szabóa. V prípade sú tiež obvinení Zoltán Andruskó, Alena Zsuzsová a takisto Marian Kočner, ktorý je považovaný za objednávateľa vraždy. Investigatívneho novinára a jeho priateľku zastrelili v ich dome 21. februára 2018 vo večerných hodinách.


Slovinsko chce v pohraničnom spore podať žalobu na Chorvátsko

Vzťahy so Záhrebom sú podľa slovinského premiéra najproblematickejšie.

BELEHRAD. Slovinsko sa jednoznačne bude musieť obrátiť na súd, ak bude Chorvátsko v pohraničnom spore oboch krajín naďalej ignorovať rozhodnutie medzinárodného arbitrážneho tribunálu, uviedol v piatok podľa agentúry DPA slovinský premiér Miro Cerar. "Vzhľadom na to, že Chorvátsko vytrvalo ignoruje rozhodnutie arbitrážneho tribunálu, budeme jednoznačne musieť využiť všetky dostupné právne prostriedky," povedal na stretnutí so slovinskými diplomatmi Cerar, ktorý zároveň vyslovil spokojnosť so vzťahmi Slovinska so susednými štátmi s výnimkou Chorvátska. "Práve vzťahy s Chorvátskom sú najproblematickejšie," povedal Cerar. Medzinárodný arbitrážny tribunál so sídlom v holandskom Haagu 29. júna okrem iného rozhodol, že Slovinsko by malo mať priamy prístup k medzinárodným vodám Jadranského mora. Chorvátsko, v ktorého prospech zasa tribunál rozhodol pri vytýčení pozemnej hranice, sa z arbitrážneho konania stiahlo ešte v roku 2015 pre porušenie jeho zásad slovinskou stranou a verdikt pokladá za neplatný. Lehota na realizáciu záverov súdu uplynula 29. decembra. Slovinskí predstavitelia avizovali, že ich krajina začne napĺňať verdikt hneď po tomto termíne, teda od 30. decembra. Slovinský minister zahraničných vecí Karl Erjavec vlani v decembri avizoval, že ak bude Chorvátsko v pohraničnom spore oboch krajín aj naďalej zotrvávať na svojich pozíciách, plánuje Slovinsko na jar podať žalobu na Európskom súdnom dvore (ESD).


Ryanair otočil. Aerolinka preplatí poškodeným klientom ubytovanie a ďalšie výdavky

Posun nastal po intervencii britského úradu pre civilné letectvo, ktorý pohrozil niekoľkomiliónovou pokutou.

LONDÝN. Írska nízkonákladová aerolínia ponúkla takmer 700-tisíc klientom, ktorým zrušila let, štedrú kompenzáciu. Vedenie spoločnosti oznámilo, že klientom "primerane" preplatí hotel a aj ďalšie výdavky, ktoré im vznikli po tom, čo sa dozvedeli, že Ryanair zrušil ich let. Informuje o tom The Telegraph. Posun nastal po intervencii britského Úradu pre civilné letectvo (CAA), ktorý pohrozil niekoľkomiliónovou pokutou. Úrad dal aerolíniám Ryanair termín na splnenie požiadaviek, ktoré sa týkajú prístupu k cestujúcim v súvislosti s rušením letov do piatkového podvečera. CAA žiadalo od nízkonákladovky, aby do 18.00 hod. stredoeurópskeho času vydala tlačovú správu a vysvetlila v nej, ako sa odplatí cestujúcim, ktorých sa dotklo zrušenie letov. Britský úrad CAA tvrdí, že Ryanair nedodržiava práva cestujúcich. Nepovedal im napríklad, že ako náhradu za zrušený let im preplatí cestu s inými aerolíniami a zaplatí niektoré výdavky vyplývajúce zo zrušenia. Ryanair začal rušiť lety v prvej polovici septembra. Aerolínie chceli takýmto spôsobom zlepšiť presnosť svojich letov, ktorá v prvých týždňoch septembra spadla pod 80 percent.


Trumpov zať Kushner bude s vyšetrovateľmi FBI spolupracovať

Hlavný poradca Donalda Trumpa Jared Kushner zaujíma FBI pre styky s Ruskom.

WASHINGTON. Zať amerického prezidenta Donalda Trumpa a jeho poradca Jared Kushner je ochotný spolupracovať s federálnymi vyšetrovateľmi, ktorí preverujú vzťahy medzi Ruskom a Trumpovým volebným štábom. Oznámil to vo štvrtok Kushnerov právnik. Americké médiá už skôr informovali, že Federálny úrad pre vyšetrovanie (FBI) preveruje stretnutia, ktoré Kushner vlani v decembri absolvoval s ruským veľvyslancom v USA Sergejom Kisľakom a s ruským bankárom Sergejom Gorkovom, uviedla tlačová agentúra AP. Kushnerov právnik Jamie Gorelick vo vyhlásení vydanom vo štvrtok napísal, že Kushner už predtým dobrovoľne americkému Kongresu uviedol všetko, čo o týchto stretnutiach vie. Gorelick dodal, že Kushner bude rovnako konať, ak ho oslovia v súvislosti s akýmkoľvek iným vyšetrovaním. FBI a výbor pre dohľad nad tajnými službami - ale aj niekoľko ďalších kongresových výborov - prešetrujú obvinenia zo zasahovania Ruska do amerických prezidentských volieb v roku 2016 a prípadné kontakty Ruska s Trumpovou kampaňou. Trump odvolal šéfa FBI Comeyho práve v čase, keď úrad viedol intenzívne vyšetrovanie spomínaných podozrení.


STĹPČEK ZUZANY KEPPLOVEJVnášanie Kaliňáka do osád je novou tradíciou

Nové opatrenia

Komentár

Robí len marketing

Anketa

Stĺpček

Treba sa postaviť chrbtom k obydliam a potom takto zariekať: že bude viac policajtov.

K oblievačke či jánskym vatrám si zaraďme aj novšiu tradíciu. Vnášanie Kaliňáka do osád. Treba sa postaviť chrbtom k obydliam a potom takto zariekať: že bude viac policajtov, bude viac policajtov, bude viac policajtov. Môžeme skutočne hovoriť o novodobom rituáli, pretože takéto vystúpenia sa opakujú a zaznieva na nich to isté. Rituál vyžaduje opakovanie len s malými obmenami. Spoločenstvo sa mu oddáva, aby utužilo povedomie o sebe samom. Takže diváci si spolu s Kaliňákom môžu pripomenúť, čo ich trápi, vypočuť si zariekanie a potom sa rozísť k svojej práci. Rituál má očistnú funkciu a tí, čo sa na ňom zúčastňujú, veria, že skutočne rieši problém. Chráni obydlie pred urieknutím, prinavracia jar alebo napomenie patrónku, aby naďalej chránila svoj ľud. Dobre, nová županka Jurinová si povolala na pomoc exorcistu, aby jej úrad zbavil zlého. Aj by sme to pripisovali bigotnej vetve politickej scény, keby sme nevideli Kaliňáka viesť kolektívne terapie voličstva. Nabudúce si len odpľujte cez ľavé plece.


Na proteste v Prahe bude antikonfliktný tím polície

Demonštranti budú žiadať demisiu premiéra Babiša.

PRAHA. Obrovská demonštrácia sa chystá v nedeľu od 16.30 h na pražskej Letenskej pláni, kde sa zíde zrejme vyše štvrť milióna ľudí a budú žiadať demisiu premiéra Andreja Babiša (ANO) pre podozrenia z konfliktu záujmov a zneužívania dotácií. V pohotovosti budú desiatky policajtov, záchranári a ďalšie zložky, napríklad antikonfliktný tím. Informoval o tom spravodajský portál TN.cz českej televízie Nova. Politici nebudú na pódiu prítomní. Demonštranti prídu do Prahy z celej republiky. Organizátorom protestu je spolok Milión chvíľok pre demokraciu a na jeho internetových stránkach si záujemcovia dohovárajú spoločnú dopravu do metropoly. Z 90 miest a obcí budú vypravené špeciálne autobusy. Pre veľký záujem posilňujú vlakové spoje aj České dráhy a v Prahe budú posilnené tiež linky metra. Polícia bude mať na Letenskej pláni pripravené desiatky príslušníkov z poriadkových jednotiek, dopravnej polície, antikonfliktného tímu aj kriminálky. Hovorca pražskej polície Tomáš Hulan uviedol, že bezpečnostné opatrenia budú robiť v takom rozsahu, aby dokázali splniť zákonom stanovenú povinnosť - teda v maximálnej možnej miere zaistiť pokoj a verejný poriadok. Na mieste sa bude nachádzať antikonfliktný tím pre prípad, že by nastala vyostrená situácia, napísal o ďalšom policajnom opatrení portál Českej televízie (ČT). Organizátori z bezpečnostných dôvodov rozdelili Letenskú pláň na niekoľko sektorov. Pred každým sektorom bude veľkoplošná obrazovka. Vo vnútri bezpečnostných koridorov sa budú nachádzať stanovištia zdravotníkov, ktorí budú v prípade potreby ľuďom k dispozícii. Zdravotníci budú tiež vedľa hlavnej plochy. Na okraji pripravili organizátori zónu pre rodičov s malými deťmi a časť plochy bude určená aj pre ľudí na invalidných vozíkoch, s vlastným pohodlným prístupom. Pražský dopravný podnik posilní niektoré linky, ale vopred upozornil, že v prípade veľkého návalu cestujúcich dočasne uzavrie niektoré stanice metra a vlaky budú nimi len prechádzať. Polícia odporučila vodičom, aby sa oblasti popoludní a večer vyhli a využili hromadnú dopravu. Organizátori zo spolu Milión chvíľok očakávajú účasť okolo 300.000 ľudí. Išlo by tak o najväčšiu demonštráciu od roku 1989, keď padol komunistický režim, napísal portál TN.cz.


Firmy nehlásia kybernetické útoky, obávajú sa straty dôvery zákazníkov

Dôvodom je aj fakt, že mnoho incidentov je v rozpore s regulačnými požiadavkami.

BRATISLAVA. Až dve tretiny priemyselných spoločností nehlási kyberbezpečnostné incidenty zodpovedným regulačným orgánom. Vyplýva to z prieskumu spoločnosti Kaspersky o stave priemyselnej kyberbezpečnosti. Dôvody, prečo sa firmy neriadia pravidlami reportovania incidentov, sú pritom rôzne. Respondenti uviedli, že viac ako polovica incidentov bola v rozpore s regulačnými požiadavkami, pričom v prípade kybernetického prieniku až 63 percent z nich uvádza stratu dôvery zákazníkov ako hlavnú príčinu obáv firmy. Prieskum ďalej preukázal, že firmy berú dodržiavanie predpisov veľmi vážne, iba pätina z nich pripúšťa, že v súčasnosti nedodržiava povinné priemyselné nariadenia. „Dodržiavanie priemyselných predpisov a regulácií by sa nemalo brať na ľahkú váhu. Takisto je veľmi dôležité mať na pamäti reálne prostredie hrozieb, ktoré sa dynamicky mení. Účinné kyberbezpečnostné riešenie v kombinácii s jasnými opatreniami by malo spoločnostiam pomôcť dosiahnuť potrebnú úroveň ochrany v súlade s regulačnými požiadavkami,“ konštatuje generálny riaditeľ Kaspersky pre východnú Európu Miroslav Kořen. Kaspersky je globálna kyberbezpečnostná spoločnosť založená v roku 1997. Jej portfólio zahŕňa komplexné riešenia v oblasti ochrany koncových bodov, ako aj množstvo špecializovaných bezpečnostných riešení a služieb poskytujúcich ochranu proti digitálnym hrozbám. Jej služby využíva viac ako 400 miliónov používateľov a 270-tisíc korporátnych klientov po celom svete.


Súd v Maroku potvrdil rozsudky smrti za vraždu Škandinávok

RABAT/SALÉ. Protiteroristický súd v marockom meste Salé potvrdil v stredu júlové rozsudky smrti voči trom hlavným obvineným z Maroka za vlaňajšiu brutálnu vraždu dvoch turistiek z Nórska a Dánska. Zároveň zmenil doživotie štvrtého odsúdeného takisto na trest smrti, informovala agentúra DPA. Telá 24-ročnej Dánky Louisy Vesteragerovej Jespersenovej a 28-ročnej Nórky Maren Uelandovej objavili vlani 17. decembra neďaleko vrcholu hory Tubkál v pohorí Vysoký Atlas. Obe ženy boli študentkami na nórskej univerzite. Podľa polície ich páchatelia prepadli v ich stane, pričom im odrezali hlavy. V máji sa jeden z hlavných podozrivých priznal k zločinu. Stredobodom procesu boli štyria muži, ktorí vo videu prisahali vernosť teroristickej organizácii Islamský štát (IS). V prípade bolo celkom 24 osôb obvinených z úkladnej vraždy, nezákonného držania strelných zbraní a vytvorenia teroristickej skupiny. Devätnásť z nich bolo odsúdených na päť až 30 rokov väzenia - tieto verdikty odvolací súd potvrdil. Súd tiež potvrdil verdikt, že trojica odsúdených musí zaplatiť dva milióny marockých dirhamov ako odškodné rodičom zavraždenej Uelandovej. Odmietol však žiadosť rodiny Jespersenovej vyplatiť desať miliónov dirhamov ako náhradu za "morálnu zodpovednosť" marockého štátu za tento čin. Vražda turistiek vyvolala v Maroku verejné pobúrenie. Trest smrti sa v tejto severoafrickej krajine síce udeľuje, ale Maroko popravy od roku 1993 de facto nevykonáva.


DOBRÉ RÁNODobré ráno: V USA sú voľby, o ktorých asi neviete. A môžu zmeniť Ameriku

Otázky a odpovede

Kampaň pred voľbami

Schutzov komentár

Stĺpček šéfredaktorky

Podcast

Vždy uprostred funkčného obdobia amerického prezidenta sa konajú takzvané polčasové voľby do amerického Kongresu, ktoré sú tradičným lakmusovým papierikom spokojnosti s dvojročným výkonom prezidenta. Koho, prečo ale aj ako si vlastne Američania volia? Peter Tkačenko sa rozpráva s Lukášom Onderčaninom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. V parlamente sa dnes bude konať schôdza s návrhom odvolať z funkcie predsedu parlamentu Andreja Danka. Návrhom podala opozícia pre pochybnosti o tom, či Danko právom získal titul JUDr, ktorý udelila právnická fakulta UMB. Na rozdiel od odvolávania člena vlády sa však na takejto schôdzi musí schváliť program, na čo opozícia nemá dosť hlasov a tak jej nepomôže koalícia, rokovať sa vôbec nebude. Strana SaS v súvislosti kauzou vyzvala na odstúpenie aj vedenie UMB.  Slovensko si v rebríčku konkurencieschopnosti ekonomík pohoršilo. Podľa aktuálnej štúdie Doing Business od Svetovej banky slovenské hospodárstvo v porovnaní konkurencieschopnosti 190 ekonomík sveta kleslo z 39. na 42. priečku. Slovensko si síce skóre zlepšilo, preskočili nás však ekonomiky, v ktorých sa podnikateľské prostredie zlepšovalo výraznejšie.  Spojené štáty zaviedli v pondelok podľa Washingtonu svoje "dosiaľ najtvrdšie" sankcie voči Iránu. Opatrenia sú zamerané predovšetkým proti ropnému priemyslu, bankovému a finančnému sektoru a dopravnému odvetviu. USA chcú Irán donútiť, aby znova rokoval o tzv. jadrovej dohode, ktorú v roku 2015 uzavrel so šiestimi veľmocami, a súhlasil s prísnejšími podmienkami.  Minimálne 12 političiek a politikov už prejavilo záujem nahradiť nemeckú kancelárku Angelu Merkelovú vo funkcii predsedníčky Kresťanskodemokratickej únie (CDU). Reálne šance majú nemecký zdrojov traja prominentní uchádzači: generálna tajomníčka CDU Annegret Krampová-Karrenbauerová, spolkový minister zdravotníctva Jens Spahn a bývalý predseda frakcie CDU/CSU v Spolkovom sneme Friedrich Merz.  Podľa šéfa európskej komisie nehrozí, že by Taliansko opustilo eurozónu, keďže takýto krok by pre krajinu predstavoval samovraždu. Dodal, že mnohí Taliani chcú, aby Taliansko zostalo členom EÚ, a stále viac z nich podporuje aj členstvo krajiny v eurozóne, pretože si uvedomujú, že euro ich ochraňuje.  Podcast Dobré ráno je dostupný na rôznych platformách: Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Frankfurtská prokuratúra zasiahla proti podvodníkom s akciami

Počas veľkej razie vyšetrovatelia urobili prehliadky 19 objektov.

FRANKFURT NAD MOHANOM. Veľkú raziu v prípade daňových podvodov s akciami uskutočnila v utorok (9.4.) hlavná frankfurtská prokuratúra. Vyšetrovatelia urobili prehliadky 19 bytov a obchodných priestorov v spolkových krajinách Hesensko, Dolné Sasko, Bádensko-Württenbersko a Bavorsko. Prokuratúra o tom informovala vo štvrtok. Škody sa podľa údajov prokuratúry pohybujú okolo 51 miliónov eur. Na akcii sa podieľalo 170 vyšetrovateľov. Páchatelia podvodu využili medzeru v zákone o akciových obchodoch. Činnosť vykonávali viac rokov.


Bora-Hansgrohe slávi víťazstvo, Schachmann vyhral piatu etapu na Okolo Katalánska

5. etapa (Puigcerda - Sant Cugat del Valles, 188,1 km) SANT CUGAT DEL VALLES. Nemec Maximilian Schachmann vyhral po sóle piatkovú piatu etapu cyklistických pretekov Okolo Katalánska, ktorá viedla z Puigcerdy do Sant Cugat Del Valles a merala 188 kilometrov. Za 25-ročným jazdcom tímu Bora-Hansgrohe skončili po šprinte prenasledovateľov na ďalších priečkach Austrálčan Michael Matthews (Sunweb) a Juhoafričan Ryan Gibbons (Dimension Data). Pozíciu na čele priebežného poradia ubránil Kolumbijčan Miguel Ángel López (Astana).


Polícia na Malte vypočúva kapitána humanitárnej lode Lifeline

VALLETTA. Polícia na Malte vypočúva kapitána lode nemeckej humanitárnej mimovládnej organizácie Mission Lifeline. Informovala o tom v stredu neskoro večer vláda vo Vallette. Ďalším 16 členom posádky a viac ako 230 migrantom na palube plavidla Lifeline, ktoré bolo v centre diplomatického sporu medzi európskymi krajinami, umožnili vylodiť sa. Loď a jej kapitán čelia právnemu konaniu za to, že údajne ignorovali inštrukcie talianskej pobrežnej stráže. Maltský premiér Joseph Muscat uviedol, že posádku budú vyšetrovať a loď "bez štátnej príslušnosti" zadržia vzhľadom na dôkazy, že organizácia Mission Lifeline klamala o registrácii plavidla v Holandsku. Mission Lifeline zachránila migrantov pred šiestimi dňami pri pobreží Líbye a odvtedy nemohla nikde v Stredozemnom mori zakotviť. Povolenie na vstup do prístavu dal v stredu maltský premiér Muscat po dosiahnutí dohody medzi ôsmimi štátmi Európskej únie o rozdelení tých pasažierov z lode, ktorí získajú štatút utečenca.


Zviera už nemá byť vecou, novela upraví aj čipovenie psov

Novela zákona o veterinárnej starostlivosti smeruje do druhého čítania.

BRATISLAVA. Zviera sa už nemá považovať za vec. Zaviesť sa má tiež povinné čipovanie psov. Upravujú a dopĺňajú sa kompetencie Štátnej veterinárnej a potravinovej správy (ŠVPS) , ako aj kompetencie regionálnych veterinárnych a potravinových správ v nadväznosti na problémy vyplývajúce z praktického výkonu veterinárnych kontrol. Uviedol to po rokovaní Výboru Národnej rady (NR) pre pôdohospodárstvo a životné prostredie štátny tajomník Ministerstva pôdohospodárstva a rozvoja vidieka (MPRV) Gabriel Csicsai k novele zákona o veterinárnej starostlivosti. Tá smeruje v Národnej rade do druhého čítania a mala by byť účinná od roku 2019. "Novela zákona sa pripravuje už pomerne dlho, niekoľko rokov. Museli sme zjednotiť najmä názory koaličných partnerov, vypočuli sme aj názory odbornej verejnosti a na základe toho vznikol zákon. Je treba povedať, že hlavným gestorom novely je ŠVPS, teda novela vyšla primárne z odborných a nie z politických kruhov," uviedol štátny tajomník. Opozičná členka spomínaného parlamentného výboru Anna Zemanová (SaS) kritizuje podobu novely zákona. "Návrh zákona, ktorý je predložený do Národnej rady má celkom iný charakter ako ten, ktorý bol predložený do medzirezortného pripomienkového konania, a ktorého cieľom, ako avizovala pani ministerka (Gabriela - pozn. TASR) Matečná, má byť v prvom rade ochrana zvierat (najmä psov) a zastavenie tzv. množiteľských mafií," poznamenala Zemanová. V pôvodnom návrhu novely zákona boli podľa nej "aké-také" opatrenia, ktoré by sa dali vnímať tak, že budú riešiť uvedené problémy. "Avšak v návrhu predloženom na rokovanie vlády a parlamentu už spomínané opatrenia nie sú. Návrh zákona tak okrem článku, ktorý definuje zviera ako cítiacu bytosť, je v mnohých ustanoveniach dosť vágny. Niečo je v návrhu dobré, ale mnoho vecí je tak zmenených, že pôvodný úmysel prezentovaný s veľkou slávou, napríklad zastavenie množiteľskej mafie, sa týmto zákonom nezastaví. Naopak, v zákone sú niektoré šikanózne povinnosti pre obyvateľov pod hrozbou vysokej pokuty," dodala Zemanová.


Vo Veľkej Británii triumfoval Dovizioso, stal sa zároveň celkovým lídrom seriálu MS

SILVERSTONE. Talian Andrea Dovizioso nadviazal na svoj nedávny triumf na Veľkej cene Rakúska a v nedeľu sa stal víťazom Veľkej ceny Veľkej Británie cestných motocyklov, dvanásteho podujatia seriálu MS. Dovizioso v tesnom súboji triedy MotoGP predstihol Mavericka Viňalesa zo Španielska (+0,114) a tretí skončil taliansky veterán Valentino Rossi (+0,749). Ten zároveň odjazdil už jeho 300. Veľkú cenu v kráľovskej kubatúre, čo mu podarilo ako prvému v histórii. Doterajší španielsky líder poradia MS Marc Márquez nefiguroval medzi klasifikovanými na okruhu Silverstone, a tak prišiel o svoj vedúci post. Na čele ho vystriedal práve Dovizioso. MotoGP:  Poradie MS (po 12 z 18 pretekov): Moto2: Poradie MS (po 12 z 18 pretekov): Moto3: Poradie MS (po 12 z 18 pretekov):


V Drážďanoch vybuchli pred mešitou a konferenčným centrom dve bomby

Za útokmi bol podľa polície xenofóbny motív.

DRÁŽĎANY. Nemecká polícia predpokladá, že za explóziami dvoch podomácky vyrobených náloží, ku ktorým došlo v pondelok v neskorých večerných hodinách v saskej metropole Drážďany, bol xenofóbny motív. Šéf miestnej polície Horst Kretschmar to naznačil dnes na tlačovej konferencii, aj keď striktne odmietol poskytnúť novinárom akékoľvek podrobnosti o aktuálnom stave prebiehajúceho vyšetrovania. Informoval však, že päť moslimských zariadení v Drážďanoch vrátane troch tamojších mešít sa s okamžitou platnosťou ocitlo pod policajnou ochranou. Informácie prinieslo internetové vydanie regionálneho periodika Sächsische Zeitung, ako aj tlačová agentúra DPA. Terčom jedného z útokov bola práve jedna z miestnych mešít. Druhá nálož explodovala v okolí kongresového centra, ktoré by pri príležitosti drážďanských osláv výročného dňa znovuzjednotenia Nemecka 3. októbra malo byť dejiskom recepcie usporiadanej spolkovým prezidentom Joachimom Gauckom. Aj preto vyšetrovatelia upozorňujú na možnú súvislosť pondelkových útokov s týmito oslavami. Výbuchy nespôsobili žiadne zranenia; v oboch lokalitách sa našli zvyšky podomácky vyrobených náloží. K útokom, ktoré ostro odsúdili okrem iných aj nemecký minister vnútra Thomas de Maiziere a saský krajinský premiér Stanislaw Tillich, sa doposiaľ nikto neprihlásil. Drážďany sú metropolou spolkovej krajiny Sasko, ktorá bola v poslednej dobe svedkom radu rasistických útokov, uviedla agentúra AP.


Sekera prišiel v prvom zápase o troch spoluhráčov. Čecha odniesli na nosidlách
 Nočné výsledky
Lazaret v Dallase

DALLAS. Český hokejový obranca Roman Polák v službách Dallasu Stars nedohral úvodný zápas sezóny zámorskej NHL s Bostonom Bruins (1:2). Tridsaťtriročný bek narazil tvrdo do mantinelu, keď chcel atakovať útočníka Bostonu Chrisa Wagnera a pravdepodobne si zranil pravé rameno. Z ľadu ho museli odniesť na nosidlách a zo štadióna zamieril do nemocnice. "Dobrá správa je, že môže plne hýbať svojimi končatinami. Cíti sa celkom dobre, no ešte nemáme výsledky. Dúfam, že o pár dní bude môcť hrať," povedal tréner Dallasu Jim Montgomery. Dallas prišiel aj o útočníkov Blakea Comeaua a Jasona Dickinsona. Prvý sa zranil už v úvodnej tretine, druhý nenastúpil na prostrednú časť. "Comeau vynechá niekoľko týždňov pre zranenie v dolnej časti tela. Dickinson bude pauzovať aspoň týždeň, rozhodne röntgenové vyšetrenie. Zranil sa po krosčeku," dodal Montgomery pre nhl.com.


AUTORSKÁ STRANA MICHALA HAVRANANa dobré meno Slovenska nepotrebujeme galavečere

Neútočme na seba, nepoužívajme slovník, ktorý nás vracia do obdobia mečiarovského gádžovstva, povinnosťou politikov je krajinu kultivovať.

Autor je teológ a šéfredaktor Jetotak.sk. A le veď to je celé nejako inak. Nikto z nás nechce, aby sa Slovensku nedarilo, naopak, mnohí sme sa vrátili, aby sme odplatili spoločnosti to, čo nám dala, nevrátili sme sa preto, aby sme ubližovali tomu, čo máme najradšej vďaka sentimentu, spomienkam na letné prázdniny, záhradu u starých rodičov, výletom a ľuďom. Nepíšeme a nerobíme tu preto, aby sme pracovali na zániku krajiny, v 89. sme nechodili ako gymnazisti na námestia, aby sme ju položili na kolená, a nakoniec, vždy ju na kolená dostali tí, ktorí sa paranoidne oháňajú nejakými vonkajšími a vnútornými nepriateľmi. Nič nie je nízkejšie a žiadna strategická úvaha o kampani nedokáže ospravedlniť správanie politikov, ktorí zaútočia na vlastných spoluobčanov. Takto sa správajú politici v diktatúrach, ale nie v slobodných, demokratických štátoch. Dobré meno krajiny je koncept, ktorý síce politici môžu šíriť, ale väčšinou, predovšetkým v strednej Európe, to robiť nevedia. Dobré meno Slovenska, aby sme používali tento ich slovník, stojí na spoločenskej atmosfére a prosperite. Dobré meno Slovenska šíria úspešní športovci, vedci v CERN-e, umelci, tisíce talentovaných študentov a študentiek, nová generácia ľudí, ktorá si z členstva v našom prirodzenom kultúrnom a politickom priestore, v našej európskej civilizácii dokázala zobrať to najlepšie, aby zo seba dostala to najlepšie. Oni sú tými, vďaka ktorým budú azda jedného dňa cudzinci po návrate z návštevy Slovenska hovoriť, do kelu, to ti je taká krajina, tam by som chcel žiť, dá sa u nich dobre podnikať, dobre sa tam pracuje, je to krásna krajina, super ľudia, mali by sme sa tam presťahovať, budú hovoriť počas prípravy slovenskej večere s vegetou kúpenou v duty shope na bratislavskom letisku, tam chceme poslať naše deti študovať, povedia, nakladajúc si slepačí vývar, lebo je tam bezpečne, polícia je sympatická, zatýka grázlov a pomáha slabším, to je výkladná skriňa Európy, priateľská, prosperujúca, spravodlivá krajina s milými a inšpiratívni politikmi, ktorí podporujú vzdelávanie a umenie, ktorí sa neboja mať obsah a hovoria ľuďom pravdu, tak budú hovoriť, keď sa stane Slovensko tým, čí chceme, aby sa stalo. My všetci sme spoločnosť a všetci sme štát. Všetci máme spoločnú zodpovednosť za to, ako sa nám tu žije a ako nás, ak chceme, vníma zahraničie. Nikto vo svete bitky o Mosul, atentátov, postamerických volieb, nového Houllebecqovho románu a Magrittovej výstavy v Paríži, nikto vo svete vojen a sucha a epidémií a snov o cestách na nové planéty a snov o hyperloopoch a snov o androidoch neškodí Slovensku, nikde nesedia špinavé prostitútky a nekonšpirujú proti svätému predsedníctvu, nikomu sväté predsedníctvo neprekáža, pár vecí sa urobilo, aj slovenská diplomacia zamakala, podarilo sa dohodnúť sa na európskom prokurátorovi, postrachu všetkých európskych Bašternákov, aj pohraničná služba Únie vznikla, podpísali sme dokument z parížskej konferencie o klimatických zmenách. Ale vyvyšovať a kanonizovať takú bežnú vec, akou je prirodzená zodpovednosť za diplomatickú a administratívnu prevádzku Únie, je zbytočné. A čo sme si mysleli, že to nezvládneme? Že sa nič nepodarí, že nepríde načas katering? Načo toľko osobnej zaangažovanosti, svet o nás vie, no my musíme svetu povedať viac ako to, že sme tu, musíme pracovať na príkladnosti a excelentnosti, musíme sa stať vzorovou krajinou, jasne ukotvenou v hodnotách, s jasnými pravidlami, spoločenstvom verným spravodlivosti a zákonitosti, spoločnosťou bez paranoje, my tu nemáme občiansku vojnu, sme si rovnými slobodnými občanmi, nežijeme v devätdesiatych rokoch, aby sme sa zastrašovali, takto si takzvané dobré meno neurobíme a navyše stratíme čas. Koľkokrát v dejinách sme sa dopustili ohavnosti, keď sme si našli vnútorných nepriateľov, koľko generácií vzdelaných a talentovaných ľudí si môže Slovensko dovoliť v jednom storočí odpáliť, dokedy sa budeme rozprávať jazykom, ktorý by sme nikdy nepoužili pred vlastnými rodičmi, no nerozpakujeme sa použiť ho proti svojim politickým protivníkov a médiám? Kedy sa začneme kultivovať, keď tvrdíme, že sme boli vykultivovaní už pred tisíc rokmi, tak niečo sa potom s nami stalo, niečo sme cestou do dvadsiateho prvého storočia stratili, výchovu alebo etický imperatív, niečo, čo je predpokladom každej kvalitnej práce, ktorú robíme. My všetci sme spoločnosť a všetci sme štát. Všetci máme spoločnú zodpovednosť za to, ako sa nám tu žije a ako nás, ak chceme, vníma zahraničie. Môžeme sa rozhodnúť, či chceme byť neurotickými Slováčikmi, zakomplexovanými od čias Márie Terézie, alebo európskymi Slovenkami a Slovákmi, veriacimi v naše vlastné schopnosti, vernými slobodám a právu, ľuďmi emancipovanými a nezahriaknutými, lebo k tomu sme boli dúfam všetci vedení, aby sme zo seba dostávali to najlepšie za každých okolností, aby sme žili v otvorenej spoločnosti bez stihomamu, aby sme si pomáhali. Na dobré meno Slovenska nepotrebujeme kampane ani galavečere, dobré meno krajín sa nedá ošéfovať PR, je to príliš spontánna a komplexná záležitosť, dobré meno seba samých nerobíme na efekt ako v niektorých náboženských predstavách, ale pre seba, aby sme mohli dobre spávať, mať radosť zo života, boli schopní milovať. Dostane sa k tomu cez obsah, a to dokážu aj politici, byť inšpiratívnym a láskavým človekom, no ráznym a stojacim si za svojím nie je v protiklade, naopak, dopĺňa sa to a napĺňa to ideál starých kresťanských a neskôr osvietenských predstáv o tom, ako spolu žiť s porozumením. Neútočme na seba, nepoužívajme slovník, ktorý nás vracia do obdobia mečiarovského gádžovstva, povinnosťou politikov je krajinu kultivovať a robiť všetko tak, aby sme zo seba dostávali to najlepšie a nie to najhoršie. Politika je nástrojom civilizácie, má nás viesť k tomu, aby sme boli lepšími aspoň vo verejnom prejave, a politici musia pochopiť, že spoločnosť sa nedelí na straníckych fanúšikov, že o verejných veciach sa musí a má diskutovať všade a so všetkými, že nikto nechce deštrukciu, okrem nacistov z Banskej Bystrice, že to je náš problém, rovnako ako nepostavené nemocnice a nedokončené cesty a nezamestnanosť, že nemáme čas, že jednoducho nemáme čas a začnime už teda spoločne s tými, čo sa nespreverili morálnemu správaniu pracovať na tom, aby malo Slovensko dobré meno vďaka nám všetkým, a nie vďaka mondénnym večierkom. Lebo tak to nefunguje. Tento text ste mohli čítať vďaka tomu, že platíte za obsah. Vážime si to.


Počas hymny musia stáť. Ak si kľaknú, nebudú hrať, upozornil tréner Američanov

Hoci sú to hokejové zápasy, ja na ne hľadím ako na reprezentáciu krajiny, vraví Tortorella.

COLUMBUS. Kto z hokejistov USA plánoval nestáť pri štátnej hymne a pridať sa k športovcom protestujúcim takýmto spôsobom proti zaobchádzaniu amerických úradov s príslušníkmi menšín, nech si svoj čin radšej dobre premyslí. Tréner Spojených štátov na blížiacom sa Svetovom pohári John Tortorella totiž vopred upozornil všetkých svojich zverencov, že pre takého móresy nemá pochopenie a hráča v prípade odboja nechá celý zápas sedieť na striedačke."Viem, že sú to hokejové zápasy... Ja však na ne hľadím ako na reprezentáciu krajiny," citoval Columbus Dispatch nekompromisného kouča, ktorého 26-ročný syn Dominick je členom 75. pluku Rangers, elitnej jednotky ľahkej pechoty americkej armády. "Som plne za slobodu prejavu. Ale keď sú tu muži a ženy ochotní položiť životy za svoju vlajku, svoju hymnu, rozvrátené rodiny, zranenia aj psychické traumy, len aby nám umožnili robiť veci, po ktorých túžime, toto nie je spôsob. Je to pravdepodobne najväčší prejav dešpektu, aký môže prejaviť občan USA. Veď je to náš symbol," citoval Tortorellu Sportsnet. Začal s tým rozohrávač tímu amerického futbalu San Francisco 49ers Colin Kaepernick, ktorý si počas hymny kľakol na koleno, pridali sa jeho spoluhráč Eric Reid či Jeremy Lane zo Seattlu Seahawks a neskôr aj reprezentantka USA v klasickom futbale Megan Rapinoeová. Všetci nestáli na znak protestu proti zaobchádzaniu amerických úradov s príslušníkmi menšín. Svetový pohár hokejistov odštartuje v Toronte 17. septembra.


Hystéria okolo KĽDR môže viesť k planetárnej katastrofe, vyhlásil Putin

Podľa šéfa Kremľa sa Severná Kórea nevzdá svojho vojenského programu pod tlakom sankcií a vojenských hrozieb.

SIA-MEN. Vojenská hystéria v súvislosti so Severnou Kóreou môže viesť k planetárnej katastrofe, varoval v utorok ruský prezident Vladimir Putin na záver dvojdňového summitu BRICS v čínskom meste Sia-men. Podľa šéfa Kremľa sa Severná Kórea nevzdá svojho vojenského programu pod tlakom sankcií a vojenských hrozieb, pretože na príkladoch Iraku a Líbye sa presvedčila, že ju môže ochrániť len jadrové zastrašovanie. "Zvyšovanie vojenskej hystérie v takýchto podmienkach je nezmyselné; je to slepá ulička. Môže to viesť ku globálnej, planetárnej katastrofe a k veľkým stratách na ľudských životoch. Neexistuje iný spôsob riešenia severokórejskej jadrovej otázky ako mierový dialóg," citovala Putina televízia RT. Televízia pripomenula, že Američanmi vedená invázia do Iraku v roku 2003 a intervencia NATO v Líbyi v roku 2011 sa odohrali po tom, ako sa vodcovia týchto krajín podvolili medzinárodnému tlaku a vzdali sa svojich programov na vývoj zbraní hromadného ničenia výmenou na zmiernenie sankcií. Severná Kórea si však vybrala cestu konfrontácie s medzinárodným spoločenstvom a vyvinula jadrové zbrane a rakety. "Ako som včera povedal svojim kolegom, budú jesť trávu, ale nezastavia svoj program, pokiaľ sa nebudú cítiť bezpečne. Čo im môže vrátiť bezpečnosť? Obnova medzinárodného práva," uviedol Putin na summite BRICS - spoločného hospodárskeho zoskupenia Brazílie, Ruska, Indie, Číny a Juhoafrickej republiky. Zdôraznil, že Rusko odsudzuje provokatívne testy Severnej Kórey. Putin sa vyjadril k mnohým otázkam vrátane vzťahov so svojím americkým náprotivkom Donaldom Trumpom. Podľa agentúry TASS Putin očakáva, že s Trumpom nájdu kompromis, pokiaľ ide o záujmy oboch štátov. Otázku, či sa v Trumpovi nesklamal, označil za "naivnú". Trump "nie je moja nevesta a ja nie som jeho nevesta ani ženích," poznamenal Putin podľa agentúry RIA Novosti. K situácii v Sýrii ruský prezident povedal, že sa radikálne mení v prospech vládnych síl, hoci je príliš skoro hovoriť o tom, že krajina sa zbavila teroristov. K nariadeniu Moskvy, aby USA znížili počet svojich pracovníkov diplomatickej misie v Rusku na 455, povedal, že Moskva má právo aj na ďalšie zníženie. V USA je teraz 455 pracovníkov ruskej diplomatickej misie, z toho však 155 pracuje pre OSN. Takže aj v Rusku by malo byť podľa Putina o 155 menej pracovníkov americkej misie. Moskva sa však nateraz nechystá znižovať tento počet, "budeme sledovať, ako sa situácia ďalej vyvinie", dodal šéf Kremľa ohľadne diplomatickej roztržky. Americké ministerstvo zahraničných vecí nariadilo Rusku, aby do 2. septembra uzavrelo svoj generálny konzulát v San Franciscu, kanceláriu misie vo Washingtone a konzulárnu kanceláriu v New Yorku. Išlo o reakciu na predošlý pokyn Kremľa, aby USA znížili do 1. septembra počet pracovníkov svojich diplomatických zastupiteľstiev v Rusku. Stalo sa tak po tom, čo americký Kongres schválil sankcie proti Rusku za údajné zasahovanie do prezidentských volieb v USA v roku 2016 a za jeho kroky na Ukrajine a v Sýrii.


Najskôr založili Android, teraz vytvorili vlastný smartfón

SAN FRANCISCO, BRATISLAVA. Keď v roku 2003 začali vývojári pracovať na Androide, chceli ukázať, ako by mal vyzerať moderný operačný systém pre mobily. Dnes jeden z nich so svojim tímom predvádza rovnakú snahu - tentokrát však vo svete hardvéru. Essential PH-1 je smartfón, ktorý sa bez akejkoľvek histórie snaží usmerňovať trendy a vývoj v tomto odvetví. Prichádza s prvkami, ktoré dokonale ladia so snahami technologických lídrov, ktorí držia trh smartfónov pevne v rukách. Podľa magazínu Business Insider sa novinka snaží nahradiť sklo a hliník novými materiálmi. Do hry vstupuje titán a keramika. Kým keramika sa v posledných rokoch používa pre svoju pevnosť a húževnatosť čoraz intenzívnejšie, titán má za sebou veľkú publicitu vo svete turistiky. Je ľahký ako hliník, avšak oveľa odolnejší. Pridajte k tomu osvedčené sklo Gorilla Glass 5 a máte škrupinu, ktorá ochráni cennú elektroniku. Displej na prvý pohľad zaujme nielen tým, že takmer bez rámu vypĺňa celú čelnú plochu, ale aj tým, že má zaoblené okraje. Vďaka tomu sa darí využiť priestor v maximálnej výške. Pri 5.71-palcovej uhlopriečke má displej nezvyčajný pomer strán 19:10. Príjemné zážitky umocňuje rozlíšenie quad-HD. Modulárny systém skúšalo už viacero firiem, v tomto prípade to vývojári zjednodušili na úroveň magnetického konektora. Pripojíte si 360-stupňovú kameru, alebo príslušenstvo pre bezdrôtové nabíjanie. Procesor, pamäť a čipy ladia so štandardom prémiových modelov, a 4 gigabajty pamäte so 128 gigabajtovým úložiskom nespravia dieru do sveta, rovnako ako konektor USB-C pre rýchlonabíjanie. Zaujímavé sú zabudované fotoaparáty. Na zadnej strane je dvojica 13-megapixelových čipov s optikou, ktorá je vyladená pre ostrejšie a farebnejšie snímky pri slabom osvetlení, s podporou natáčania videa v rozlíšení 4K. Predná webkamera má 8 megapixelov a tiež je vyladená pre snímanie kvalitného videa. Pridajte k tomu najrýchlejší biometrický snímač na trhu a máte debut so 700-dolárovou cenovkou. Operačným systémom je najnovší Android, s predajom sa začína v USA. Ponuka sa však v krátkej dobe má rozšíriť aj do Európy.


Érsek rozhodne o postupe v prípade D4 a R7 po skončení vyšetrovania

BRATISLAVA. Ak sa potvrdí zodpovednosť nezávislého stavebného dozoru na stavbe diaľnice D4 a rýchlostnej cesty R7 v okolí Bratislavy v súvislosti s podozreniami na používanie kontaminovanej zeminy, minister dopravy a výstavby Arpád Érsek (Most-Híd) rozhodne o ďalšom postupe. Ako informoval v pondelok na stretnutí vedenia Národnej diaľničnej spoločnosti s médiami, počká na ukončenie policajného vyšetrovania v tomto prípade. Ďalší kontrolný deň na stavbe zatiaľ nepovažuje za potrebný. "Mám obmedzené možnosti. Robia na celom úseku, neviem teraz povedať, či celý úsek je kontaminovaný alebo len sčasti. Pravdepodobne musia odtiaľ niečo vybrať a doniesť tam niečo, čo nie je kontaminované," povedal Érsek. Vyslovil spokojnosť s akciou polície vo štvrtok minulý týždeň pre podozrenie s používania kontaminovanej zeminy. "Mali sme indície. Viackrát sme upozornili nezávislý dozor na stavbe, ktorý bol vysúťažený v rámci koncesnej zmluvy," povedal minister dopravy s tým, že ide o renomovanú rakúsku firmu. "Je zodpovedná za to, aký materiál sa tam vozí," dodal Érsek.Polícia 28. marca zasahovala v sídle firmy D4R7 Construction, s.r.o. v Bratislave. Je to hlavný zhotoviteľ úsekov D4 a R7 v rámci PPP projektu. Policajti preverujú aj firmy, ktoré na stavbe D4 aR7 pracujú. Ide o podozrenia, že sa pri výstavbe používa kontaminovaná pôda. Koncesionár a zhotoviteľ projektu D4/R7 plne spolupracujú s políciou pri vykonávaní vyžadovaných úkonov. "Koncesionár a zhotoviteľ projektu používa pri výstavbe len materiály obstarávané od subdodávateľov, ktoré spĺňajú príslušné normy a certifikáty. Vylučujeme akúkoľvek kontamináciu pôdy alebo používanie materiálov, ktoré by mohli akýmkoľvek spôsobom ohroziť životné prostredie,“ uviedlo v stanovisku konzorcium firiem zo Španielska a Rakúska Zero Bypass Limited.


Okolie Madridu zasiahli prívalové dažde s mohutným krupobitím

MADRID. Oblasť španielskeho Madridu v pondelok večer zasiahli silné prívalové dažde s krupobitím, ktoré spôsobili problémy v cestnej aj železničnej doprave. V meste uzatvorili niekoľko staníc metra a meškanie malo viacero letov z madridského medzinárodného letiska. Ešte v utorok dopoludnia boli niektoré úseky ciest v okolí Madridu uzavreté. Najviac boli zasiahnuté regióny juhovýchodne od Madridu, kde v oblasti obce Tielmes spadlo podľa denníka El Mundo 65 litrov zrážok na meter štvorcový. Miestne denníky priniesli tiež fotografie, na ktorých bola súvislá vrstva ľadu spôsobená krupobitím. „Bývam tu dvadsať rokov a nič podobné som tu nezažila. To krupobitie bolo strašné,“ povedala denníku El Mundo obyvateľka mesta Arganda de Rey. Miestny majiteľ obchodu s nábytkom povedal, že z predajne vyniesol „snáď tonu krúp“. Veľký nápor zažila v noci na utorok v okolí Madridu núdzová telefónna linka 112. Hasiči pomáhali čerpať vodu z pivníc a garáží. Ešte stále z ulíc a ciest odstraňujú stromy a konáre. Počas nepriaznivého počasia sa nikto nezranil. V utorok očakáva španielska meteorologická služba búrky a silný dážď, na viacerých miestach s krupobitím, predovšetkým na východe Španielska vo Valencii, Katalánsku a na Baleárskych ostrovoch. Španielsky premiér Pedro Sánchez vyjadril na Twitteri svoju solidaritu všetkým ľuďom, ktorých postihli následky búrky, a zároveň sa poďakoval záchranárskym zložkám za ich nasadenie.


Orbánov Fidesz v prieskumoch stále rastie

Najsilnejšou opozičnou stranou zostáva ultrapravicový Jobbik.

BUDAPEŠŤ. Maďarská vládna strana Fidesz premiéra Viktora Orbána zaznamenáva v prieskumoch inštitútu Závecz Research už tretí mesiac rast popularity. V októbri dosiahla podpora Fideszu 30 percent, o tri percentá viac než v septembri, uviedla vo štvrtok internetová stránka komerčnej televízie ATV. Najsilnejšou opozičnou stranou zostal ultrapravicový Jobbik, pomer jeho sympatizantov sa nezmenil, dosahuje 12 percent. Maďarská socialistická strana (MSZP) oslabla v októbri o jedno percento, volilo by ju deväť percent voličov. Posilnenie zo štyroch na päť percent zaznamenali Demokratická koalícia (DK) expremiéra Ferenca Gyurcsánya a ochranárska strana Politika môže byť iná (LMP). Strany Momentum, Együtt (Spolu), Kétfarkú kutya (Dvojchvostý pes), Liberálisok (Liberáli) a Párbeszéd (Dialóg) zaznamenali aj v októbri jednopercentnú podporu. Pomer voličov, ktorí odmietajú pristúpiť k urnám, klesol z 37 na 33 percent.


Na Drahoša spustili špinu, vytiahli starú fotku aj Havla

České dezinformačné kanály pred druhým kolom prezidentskej voľby vypustili ďalšie manipulácie.

Zeman alebo Drahoš? Na Zemana môžeme byť hrdí, tvrdí Čech žijúci v Paríži. Počet moslimov vo Francúzsku narastá a schyľuje sa k občianskej vojne. Zo Západu k nám prichádza odraz zbabelosti a zdegenerovanosti. Varovný nápis na facebooku sprevádza fotka hromadnej moslimskej modlitby na ulici.  V českej predvolebnej kampani pokračujú útoky hoaxami a zmanipulovanými informáciami. Ich spoločným menovateľom je strašenie migrantmi, moslimami a vykresľovanie kandidáta Jiřího Drahoša ako „vítača“ imigrantov. V rámci tejto témy sa facebooková stránka Zprávy.cz blysla ukážkovou manipuláciou, keď svoj príspevok podporila roky starou fotografiou, ktorá už nezodpovedá realite. Text cituje v Paríži žijúceho Čecha Martina Janečka, ktorý poskytol rozhovor webstránke Parlamentní listy. Dopĺňa ho fotografiou moslimov hromadne sa modliacich na ulici. Problém je, že fotografia nezobrazuje súčasnosť, ale pochádza z roku 2010, upozorňuje server Manipulatori.cz. Záber je z čias, keď parížski moslimovia protestovali proti zrušeniu mešity vo štvrti Clichy-la-Garrenne. Ako formu protestu zvolili modlitby na ulici, ktoré však francúzske úrady už vtedy zakázali. Zrušenie mešity mali tiež vo svojej právomoci, keďže išlo o mestskú budovu a úrady sa rozhodli pretvoriť ju na knižnicu. Napíšte nám na hoax@sme.sk Fotografia sama osebe je autentická, ale stránka Zprávy.cz, v minulosti známa pod menom We are here at home (trochu nešikovný anglický preklad hesla My sme tu doma), ju zasadila do manipulatívneho kontextu. Príspevok napriek tomu na facebooku získal 3866 preposlaní, 1700 lajkov a stovky komentárov. Okrem fotografie sa facebookom šíril aj veľmi skreslený citát niekdajšieho československého a českého prezidenta Václava Havla. „Byl bych nerad, aby se prezidentem stal nějaký zasloužilý profesor egyptologie, který nakonec bude zvolen jen proto, že nikdy nikomu nevadil a nikdy nikoho nenaštval.“ Tento výrok Havel údajne vyslovil v roku 1997 a v rámci kampane ho po facebooku šíri napríklad „alternatívne médium“ Skrytá pravda. Údajný výrok má znemožniť Jiřího Drahoša, ktorý je kariérnym akademikom a uznávaným vedcom. Problém je, že Havel tento výrok nepovedal. Server Manipulatori.cz uvádza, že skreslený výrok sa v českej politike šíri najmenej od roku 2003, keď ho použil Mirek Topolánek. Neskreslený originál Havlovho výroku pochádza z roku 1998 a Havel v ňom pranieroval politické hry o voľbu prezidenta v čase, keď českého prezidenta ešte volil parlament. „Budoucí prezident bude buďto produktem nějaké mocné strany, produktem do té míry silným, že mu ta strana sežene podporu i některých jiných, aby vůbec prošel v parlamentě. Anebo to bude neutrální starý profesor egyptologie, znající patnáct jazyků, a muž do té míry neškodný, že je všemi volitelný, ale muž bez politické osobnosti, muž třeba velké lidské osobnosti, ale bez politické autority, bez politické váhy. Obě alternativy považuji za špatné, ale obávám se, že jedna nastane po mém odchodu,“ znie originál výroku. Šírenie skreslených výrokov je obľúbeným žánrom „alternatívnych“ správ. Stránka Zprávy.cz v minulosti šírila aj iný sfalšovaný výrok Václava Havla. V minulosti sa obeťou podobných praktík stal slovenský herec Milan Lasica či český umelec Jiří Suchý. Podobne sa facebookom šíril aj hrubo skreslený výrok niekdajšieho amerického prezidenta Ronalda Reagana.